PKPD di Sekolah Menengah Sains Banting
Oleh SITI AMINAH MOHD YUSOF

23 April 2021, 7:07 pm
PETALING JAYA – Sekolah Menengah Sains Banting di Kuala Langat dikenakan Perintah Kawalan Pergerakan Diperketatkan (PKPD) berkuat kuasa esok sehingga 7 Mei ini.
Menteri Kanan (Keselamatan), Datuk Seri Ismail Sabri Yaakob berkata, sehingga kini, Kementerian Kesihatan Malaysia (KKM) telah melakukan 473 ujian saringan dan daripada jumlah itu 71 orang pelajar disahkan positif Covid-19.
“KKM juga mengesahkan penularan kes masih berlaku di lokaliti tersebut dengan kadar kebolehjangkitan adalah tinggi.
“Pelaksanaan PKPD ini untuk memudahkan KKM membuat pengesanan awal kes serta membendung penularan dalam kalangan pelajar dan kakitangan sekolah tersebut,” katanya kepada pemberita dalam sidang akhbar di sini hari ini.
Beliau turut menasihati negeri-negeri yang ingin membuat keputusan penutupan sekolah sama ada secara keseluruhan atau sebahagian berbincang dengan pihak Kementerian Pendidikan terlebih dahulu.
“Kita tahu kebimbangan ibu bapa dan kebimbangan pada peringkat negeri tetapi lebih baik berbincang dengan Kementerian Pendidikan yang akan mendapatkan nasihat KKM.

“KKM yang akan memberi nasihat berdasrkan penilaian risiko dalam apa jua keputusan berhubung perkara tersebut,” jelasnya.
Dalam pada itu, beliau mengumumkan Perintah Kawalan Pergerakan (PKP) di daerah Lahad Datu, Sabah yang sepatutnya tamat esok dilanjutkan sehingga 8 Mei ini.
Katanya, KKM mengesahkan bilangan kes menunjukkan peningkatan signifikan pada minggu ke-15 dengan sejumlah 128 kes Covid-19 dilaporkan iaitu melonjak 175.3 peratus berbanding minggu ke-14.
Beliau turut mengumumkan pelanjutan PKPD di Rumah Panjang Jalan Bukut Balingian dan Politeknik Mukah di Mukah, Sarawak sehingga 8 Mei dengan masing-masing mencatatkan 96 kes dan 241 kes positif Covid-19.
Dalam pada itu beliau mengumumkan penamatan PKPD di Kampung Bukit Belacon, Segama, Lahad Datu, Sabah esok mengikut jadual yang ditetapkan.
Menurutnya, KKM telah melaksanakan 148 ujian saringan dengan sebanyak 11 kes positif Covid-19 telah direkodkan manakala baki kes aktif di lokaliti itu menunjukkan trend penurunan dan kluster adalah terkawal. – K! ONLINE


‘Janganlah letak pengharapan kepada manusia’
Oleh MOHD. HAIKAL ISA

23 April 2021, 6:26 pm
PETALING JAYA – Pelakon Hanis Zalikha membawa peminat mengenang zaman penulisan blogging apabila berkongsi satu hantaran nukilan kata penuh maksud melalui Instagram.
Hanis atau nama lengkapnya, Hanis Zalikha Zainal Rashid, 31, menekankan, usahlah meletakkan pengharapan kepada manusia kerana manusia banyak kelemahannya.
“Janganlah letak pengharapan kepada manusia. Kerana manusia ini banyak kelemahannya. Andai mereka tewas dengan iri dalam hati mereka, andai mereka tewas dengan nafsu jahat mereka, merekalah yang dalam kerugian.
“Kalau kita disakiti, disalahanggap, atau tidak pernah ada yang menghulurkan kemaafan atas apa yang kita terpaksa lalui, mintalah pada Tuhan yang sentiasa mendengar,” tulis isteri kepada pelakon Hairul Azreen itu menerusi satu hantaran dalam Instagram.
TANGKAP layar perkongsian Hanis Zalikha di Instagram baru-baru ini.
Tulis ibu kepada dua cahaya mata itu lagi, manusia memang tidak sempurna dan janganlah bersedih dan terlalu kecewa.
“Manusia kan tidak sempurna. Bila kita sering hampa kecewa, terasa dikhianati, rupanya kita sedang mengharapkan manusia itu sempurna.

“Manusia itu semua suci hatinya, jujur, tulus ikhlas, amanah, dan serba serbi tanpa cela,” luahnya lagi.
Sebelum bergelar pelakon dan model, Hanis merupakan seorang penulis blog dan pernah dicalonkan untuk anugerah Most Influential Blog Award pada tahun 2011. – K! ONLINE


Selesai bayar jamin, Chee Yang ditahan semula
Oleh NUZULSHAM SHAMSUDDIN

23 April 2021, 5:10 pm
KUALA LUMPUR – Tidak sempat untuk berjumpa keluarga selepas membayar ikat jamin kali kedua, ahli perniagaan Chung Chee Yang ,43, yang terlibat dalam kes pukul dua pengawal peribadinya ditahan semula oleh polis.
Difahamkan, bapa empat anak itu ditahan polis pukul 4.30 petang selepas membayar jaminan bagi membantu siasatan kes Pengubahan Wang Haram (AMLA) dan dibawa ke Bukit Aman.
Sebelum ini, polis mendedahkan susulan tangkapan dibuat di sebuah rumah milik salah seorang suspek di Bukit Tinggi di sini sebelum menemui 100 kilogram jongkong emas.
Turut ditemukan adalah 12,500 keping not kertas AS$100 dengan nilai keseluruhan rampasan bernilai RM28.25juta.
Terdahulu Chee Yang telah membayar ikat jamin RM10,000 selepas mengaku tidak bersalah empat pertuduhan mencederakan dua pengawal peribadinya.
Mengikut pertuduhan pertama hingga keempat tertuduh didakwa dengan sengaja menyebabkan cedera kepada Ahmad Shamsuri Zailani, 27, dan Mohd. Azminizam Zulkepli, 44 di lif dan Lobi di sebuah kondominium di Dang Wangi di sini antara pukul 8.40 dan 8.43 malam pada 13 April lalu.

Bagi kesemua kesalahan itu pertuduhan dikemukakan mengikut Seksyen 323 Kanun Keseksaan yang memperuntukkan hukuman penjara maksimum setahun atau denda maksimum RM2,000 atau kedua-duanya jika sabit kesalahan.- K! ONLINE


Selangor kembali rampas takhta
Oleh SITI A'ISYAH SUKAIMI

23 April 2021, 5:25 pm
PUTRAJAYA – Sebanyak 2,847 kes baharu dilaporkan hari ini, menjadikan jumlah kes positif Covid-19 di Malaysia mencecah 387,535 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut Selangor merekodkan angka tertinggi sebanyak 748 kes, diikuti oleh Sarawak sebanyak 717 kes dan Kelantan sebanyak 476 kes.
“Seterusnya Kuala Lumpur (302 kes), Johor (130 kes), Negeri Sembilan (105 kes), Pulau Pinang (89 kes), Sabah (82 kes), Perak (45 kes), Kedah (44 kes), Melaka (42 kes) dan Pahang (39 kes).
“Selain itu, Putrajaya (14 kes), Terengganu (11 kes) dan Labuan (tiga kes),” katanya pada Facebook beliau di sini hari ini.
Ujarnya, Perlis tidak merekodkan kes baharu hari ini. -K!ONLINE


Jue Aziz tunai hasrat ibu khatam al-Quran
Oleh SAIRUL ZAMRI MISRANI

23 April 2021, 5:49 pm
PETALING JAYA – Bersempena ulang tahun kelahiran bondanya, pelakon Jue Aziz berkongsi kegembiraan apabila dapat menunaikan hajat untuk khatam al-Quran seperti yang diminta ibunya.
Menerusi video berdurasi tiga minit 21 saat yang dimuat naik dalam Instagram, Jue berkongsi serba sedikit semangat dan sokongan yang diberikan ibunya hingga dia berjaya khatam al-Quran dalam masa singkat.
“Akhirnya pada 20 April saya sudah berjaya khatam al-Quran. Berkat doa mak, Allah makbulkan. Doa-doa mak buat saya terus bersemangat untuk khatam al-Quran.
“Bila tengok kesihatan mak yang kurang sihat, dia masih lagi kuat mencari ilmu agama. Mak ini je hadiah yang Jue boleh bagi dekat mak,” katanya yang tampil berniqab dalam video tersebut.
Dalam hantaran sama, pelakon filem Hantu Bonceng itu turut mengakui masih belum dapat menunaikan satu lagi permintaan ibunya iaitu untuk bertemu jodoh.
“Satu saja lagi permintaan mak yang tak dapat ditunaikan iaitu jodoh. Tahu, mak risau kalau saya susah, sakit semua. Saya seorang pun tak apa asalkan ada mak.

“Kita bercinta berdua je mak. Mana tahu esok lusa jodoh orang dijemput Ilahi sempatlah orang bermanja selagi mak ada. Andai ini Ramadan terakhir,” tulisnya.
Terdahulu, Jue mendirikan rumah tangga dengan pemuzik Indonesia, Bayu Daniels pada 9 Mac 2014 sebelum bercerai lima tahun selepas itu.
Mereka tidak dikurniakan cahaya mata dan hanya memiliki seorang anak angkat bernama Darwish Nuafal, 7. – K! ONLINE


SMK Seremban 2 ditutup, 17 kes positif dikesan
Oleh NOR SHAFAWATI YUP

23 April 2021, 5:46 pm
SEREMBAN – Sekolah Menengah Kebangsaan (SMK) Seremban 2 di sini ditutup selama tujuh hari bermula hari ini selepas 17 kes positif Covid-19 dikesan di sekolah tersebut.
Pengerusi Jawatankuasa Bertindak Pelaburan, Perindustrian, Keusahawanan, Pendidikan dan Modal Insan negeri, Datuk Dr. Mohamad Rafie Ab. Malek berkata, sekolah terbabit ditutup hari ini sehingga 29 April depan atas arah Pejabat Kesihatan Daerah (PKD).
“PKD meminta Pejabat Pendidikan Daerah (PPD) untuk menutu sekolah ini dari 23 April hingga 29 April 2021 (tujuh hari) dan ia dilaksanakan,” katanya dalam kenyataan hari ini.
Dalam pada itu, Mohamed Rafie berkata, seramai 179 individu termasuk pelajar Sekolah Menengah Agama Persekutuan (SMAP) Labu telah dikuarantin di pusat kuarantin Institut Aminuddin Baki dan Akademi Kepimpinan Pendidikan Tinggi (AKEPT), Nilai berikutan terdapat tiga kes positif Covid-19 di sekolah berkenaan.
Bagaimanapun, jelas Mohamad Rafie, keadaan adalah terkawal sekolah terbabit tidak ditutup.-K! ONLINE


Vaksin CoronaVac dapat kelulusan bersyarat PBKD
Oleh NOR IDAYU BOSRO

23 April 2021, 5:42 pm
PUTRAJAYA – Satu lagi vaksin Covid-19 mendapat kelulusan pendaftaran secara bersyarat untuk kegunaan semasa bencana menjadikan keseluruhan lima vaksin diluluskan setakat ini.
Produk itu ialah vaksin CoronaVac Suspension for Injection Covid-19 Vaccine (Vero Cell), Inactivated yang dihasilkan oleh Pharmaniaga LifeScience Sdn. Bhd. (PLS) menerusi pengilangan secara fill and finish (pengilangan produk pukal kepada produk siap), yang pertama kali dilaksanakan di negara ini.
Perkara itu dipersetujui dalam Mesyuarat Pihak Berkuasa Kawalan Dadah (PBKD) kali ke-356 yang bersidang hari ini.
Ketua Pengarah Kesihatan, Tan Sri Dr. Noor Hisham Abdullah berkata, produk itu merupakan sumber kedua kepada produk CoronaVac yang telah berdaftar dari pengilang Sinovac Life Sciences Co. Ltd., China
Katanya, KKM ingin memaklumkan bahawa kelulusan pendaftaran secara bersyarat itu memerlukan syarikat pemegang pendaftaran produk iaitu Pharmaniaga LifeScience mengemukakan data-data tambahan dan terkini produk vaksin tersebut dari semasa ke semasa.
“Ini bagi memastikan keberkesanan dan keselamatannya sentiasa dikemas kini dan perbandingan manfaat-risiko vaksin ini kekal positif,” katanya dalam satu kenyataan di sini hari ini.-K! ONLINE


Tiga peniaga tiruan dicekup bersama 10,000 kasut
Oleh MOHD YUNUS YAKKUB

23 April 2021, 5:34 pm
SHAH ALAM – Kegiatan tiga peniaga kasut tiruan sejak tiga tahun lalu berakhir apabila diserbu pihak berkuasa dalam tiga serbuan berasingan, kelmarin.
Dalam Ops Jeriji pukul 11.30 pagi itu, menahan kesemua suspek berusia 22 tahun hingga 46 tahun di premis masing-masing di Taman Desa Sijangkang di Telok Panglima Garang ; Pelangi Square Petaling Jaya dan Space U8 Shah Alam.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Selangor, Muhammad Zikril Azan Abdullah berkata, serbuan itu hasil pemantauan dan risikan selama dua minggu dengan mendapati premis perniagaan dijadikan stor dan pusat edaran kasut tiruan.
Katanya, mereka menggunakan modus operandi seperti Facebook dan Instagram dengan menyasarkan jualan secara borong kepada peniaga pasar malam dan peniaga atas talian yang lain sekitar Lembah Klang.
“Hasil serbuan menemui hampir 10,000 pasang kasut jenama terkenal seperti Vans, Adidas dan Nike daripada tiga lokasi premis tersebut.
“Nilai barangan tiruan yang dirampas pada hari kejadian mencecah RM300,000,” katanya dalam kenyataan hari ini.

Beliau menambah, siasatan lanjut mendapati kasut-kasut berkenaan dipercayai dibawa masuk dari negara China dengan melibatkan kos RM15 hingga RM30 sepasang. -K!ONLINE


Nak puaskan hati, Azhan Rani dah 3 kali calit
Oleh MOHAMMAD SHAHEMY AZMI

23 April 2021, 5:47 pm
PETALING JAYA – Gara-gara berasa tidak sedap hati, pelakon Azhan Rani mengambil keputusan untuk melakukan ujian calitan Covid-19n untuk kali ketiga demi memuaskan hati sendiri.
Menurut Azhan, dia melakukan ujian calitan tersebut kerana berasa bimbang selepas beberapa rakan sekerjanya disahkan positif Covid-19.
Kerana ingin memuatkan hatinya sendiri, Azhan telah melakukan ujian calitan tersebut di sebuah klinik di Bukit Beruang, Melaka pada malam tadi ketika berada di negeri tersebut atas urusan penggambaran.
“Syukur alhamdulillah. Walaupun ini ujian calitan ketiga, tapi kali ini sedikit berdebar nak buat (ujian calitan) memandangkan ada beberapa rakan kerja sebelum ini kecundang dengan keputusan ujian calitan ini.
“Atas rasa tidak sedap hati dan mahu puaskan hati, malam ini (semalam) juga gagah mencari mana-mana klinik di Melaka yang boleh buat ujian calitan Covid-19. Dengan izin Allah SWT yang Maha Penyayang keputusan yang keluar juga negative. Syukur atas izin Allah SWT,” ujarnya.
Dalam pada itu, pelakon KL Gangster Underworld itu juga berdoa untuk sahabat-sahabatnya yang sedang menjalani kuarantin supaya cepat sembuh.

“Doa saya untuk rakan-rakan yang sedang dalam kuarantin juga cepat sembuh. Semoga kita juga sama-sama lebih tenang berdepan dengan masalah ini. Tidak ada sesiapa yang mahu dijangkiti. Andai ada kenalan dan keluarga yang terkena, hadapilah dengan tenang,” ujarnya.
Pelakon berusia 45 tahun itu turut memohon doa daripada orang ramai juga perjalanannya mencari rezeki di Melaka dipermudahkan dan dilindungi Allah SWT. -K! ONLINE


Fattah Amin menang trofi aktor terbaik
Oleh MOHD. HAIKAL ISA

23 April 2021, 5:32 pm
PETALING JAYA – Sedekad dalam industri seni, pelakon Fattah Amin melakar sejarah peribadi apabila lakonan dalam filem seram, Miimaland berjaya menobatkan namanya sebagai Aktor Terbaik dalam World Film Carnival (WFC) Singapore 2021.
Kemenangan Fattah itu diumumkan menerusi laman sesawang WFC Singapore 2021, malam tadi.
Mengulas tentang kemenangannya itu, Fattah atau nama sebenarnya, Abdul Fattah Mohd. Amin, 31, meluahkan rasa terkejut dengan kejayaan yang tidak pernah dimimpikan dalam hidupnya selama ini.
“Saya dimaklumkan mengenai kemenangan itu oleh pihak pengurusan. Sebaik sahaja melihat nama tertera sebagai pemenang kategori Aktor Terbaik, saya jadi terkejut. Memang saya tidak sangka.
“Secara jujur, masih banyak lagi yang perlu saya belajar daripada bidang lakonan. Ini bukanlah yang terbaik kerana masih ada filem saya belum ditayangkan dan saya tidak sabar untuk menyaksikan hasilnya. Bagaimanapun, saya anggap kemenangan ini rezeki kerana ini adalah julung kali lakonan saya mendapat pengiktirafan di peringkat antarabangsa,” katanya dalam nada teruja.
Menurut penyanyi lagu Kiriman Agung itu, kemenangannya tersebut juga mencatat momen manis buat filem Miimaland yang sebelum ini banyak merangkul anugerah di festival filem luar negara.

“Miimaland sebelum ini pernah memenangi beberapa anugerah di festival filem luar negara. Awal bulan ini, naskhah ini dinobatkan sebagai Filem Seram Terbaik pada AltFF Alternative Film Festival Spring 2021 di Toronto, Kanada.
“Karya sentuhan Nevin Hiong ini juga berjaya menggondol trofi Pengarah Terbaik selain menjadi finalis bagi kategori Sinematografi Terbaik,” ujar Fattah.
Berkongsi mengenai watak dibawa dalam Miimaland, Fattah menjelaskan karakter Ariel sangat berbeza dan memerlukannya bermain emosi.
“Ini adalah filem seram pertama lakonan saya. Cabarannya adalah bagaimana mahu bermain dengan emosi dan pemahaman terhadap sesuatu karakter itu. Selain itu, berikutan genre filem ini seram, kebanyakan penggambarannya dibuat pada waktu malam dan lokasinya dalam hutan.
“Suasana itu sendiri memberikan pengalaman baharu buat saya. Gangguan mistik ketika penggambaran juga menjadi antara cabaran yang terpaksa dihadapi ketika membintangi filem ini,” dedah pemegang Ijazah Pengurusan Industri Kreatif Universiti Utara Malaysia (UUM) ini.
Kemenangan Fattah juga disifatkan sebagai epitome kepada semua kerja kuat dan kesungguhan yang selama ini tidak digembar-gemburkan.
Untuk rekod, WFC sebuah festival yang menjadi medium untuk menyokong pembikin filem bebas mengembangkan karier dengan mempamerkan karya di platform global. Festival tersebut juga menjadi platform buat para pelakon dan karyawan filem terkenal di seluruh dunia berkumpul dan bertukar idea. – K! ONLINE


Mayat pemandu treler balak ditemui tersepit
Oleh AIMUNI TUAN LAH

23 April 2021, 5:57 pm
GUA MUSANG – Selepas 24 jam nahas melibatkan sebuah treler balak terbalik ke dalam tasik di Kilometer 47, Jalan Lojing-Gua Musang di sini, mayat pemandunya ditemui tersepit di ruang penumpang kenderaan berat itu hari ini.
Mangsa, Kamarulzaman Sallehuddin, 33, yang berasal dari Padang Rengas, Perak ditemui dalam kenderaan itu kira-kira pukul 2.30 petang tadi.
Sebelum itu, operasi mencari dan menyelamat (SAR) dijalankan oleh anggota polis Ibu Pejabat Polis Daerah (IPD) Gua Musang, Balai Bomba dan Penyelamat Gua Musang dan Pasukan Penyelamat Di Air (PPDA) Kota Bharu telah berjaya membawa naik bahagian kepala treler balak berkenaan menggunakan dua buah kren bermula pukul 12.30 tengah hari.
Ketua Polis Daerah Gua Musang, Superintendan Sik Choon Foo berkata, mayat mangsa berjaya dikeluarkan oleh anggota bomba dengan menggunakan peralatan khas.
Katanya, anggota bomba yang bertugas mengambil masa 15 minit untuk mengeluarkan mayat mangsa yang dipercayai terperangkap di bahagian tempat duduk penumpang hadapan.
“Mayat mangsa telah dibawa ke Jabatan Forensik Hospital Gua Musang untuk dibedah siasat sebelum diserahkan kepada ahli keluarga untuk urusan pengebumian,” katanya.-K! ONLINE


13 pesakit Covid-19 maut dalam kebakaran hospital di Mumbai
Oleh KOSMO!

23 April 2021, 5:13 pm
MUMBAI, INDIA – Seramai 13 pesakit Covid-19 mati dalam kebakaran sebuah hospital di India, awal pagi ini.
Insiden tersebut berlaku di wad unit rawatan rapi (ICU) Hospital Vijay Vallabh, pinggir bandar raya Mumbai pada pukul 3 pagi (waktu tempatan).
“Terdapat 17 pesakit dirawat di wad itu ketika kejadian.
“13 daripada mereka meninggal dunia, manakala empat lagi dipindahkan ke fasiliti lain,” kata seorang pegawai Jabatan Bomba, Morrison Khavari.
Punca kejadian bagaimanapun masih dalam siasatan.
Pada awal minggu ini, seramai 22  pesakit Covid-19 mati di sebuah hospital lain, juga di Mumbai, apabila bekalan oksigen yang disalurkan kepada ventilator mereka mengalami kebocoran.

Empat lagi pesakit mati dalam kebakaran di sebuah hospital swasta di Maharashtra awal bulan ini, manakala 11 yang lain terbunuh dalam satu kebakaran di sebuah klinik di Mumbai Mac lepas.
Sistem kesihatan India telah lama berdepan dengan masalah kekurangan dana.
Wabak Covid-19 memburukkan lagi keadaan apabila bekalan oksigen turut berkurang secara kritikal.
 Hospital-hospital turut mengalami kekurangan bekalan ubat-ubatan.
Masalah tersebut memaksa Perdana Menteri, Narendra Modi untuk mengadakan sekurang-kurangnya tiga mesyuarat tergempar bagi mencari jalan  penyelesaian. – AFP


Imam positif Covid-19, Masjid Bangkahulu ditutup dua minggu
Oleh NOR AINNA HAMZAH

23 April 2021, 3:49 pm
TAMPIN – Masjid Bangkahulu, di sini ditutup kira-kira dua minggu susulan pengesanan kes positif Covid-19 membabitkan imam masjid berkenaan.
Pengerusi Jawatankuasa Pengurusan Bencana Daerah (JPBD) Tampin, Suhaiza Sharudin berkata, kerja-kerja sanitasi oleh pasukan bomba telah dijalankan pada 16 April lalu selepas pengesanan dibuat.
Difahamkan, individu yang menjadi kontak rapat bagi kes berkenaan kini menjalani proses kuarantin dan diberikan bantuan makanan keperluan harian oleh pemimpin setempat.
Susulan itu, mengikut data yang dikongsikan oleh Pusat Kesiapsiagaan dan Tindakan Cepat Krisis Kebangsaan (CPRC), Kementerian Kesihatan Malaysia (KKM) telah mengesan kluster baharu di negeri ini semalam membabitkan aktiviti keagamaan di daerah Tampin dan Seremban iaitu Kluster Bangkahulu.
Menurut data berkenaan, kes indeks berkenaan membabitkan seorang lelaki berusia 59 tahun yang dikesan positif Covid-19 pada 16 April hasil saringan individu bergejala.
“Kes mula bergejala pada 7 April lalu. Sehingga semalam seramai 29 individu telah disaring di mana 11 daripadanya disahkan positif Covid-19. – K! ONLINE


Pelakon Laila Nasir positif Covid-19, Influenza B
Oleh SAIRUL ZAMRI MISRANI

23 April 2021, 3:58 pm
PETALING JAYA – Pelakon senior, Laila Nasir mengesahkan dirinya positif Covid-19 dan virus Influenza B sejak semalam.
Pelakon yang terkenal menerusi drama Nur itu sedang menerima rawatan di Hospital KPJ Ampang Puteri, Selangor.
Perkara tersebut dimaklumkan Laila atau nama sebenarnya Norlaila Nasir, 51, dalam InstaStorynya.
“Hari ini hari kedua saya berada di hospital dan menerima rawatan. Doakan saya baik,” katanya dalam nada lemah dan tidak bermaya.
Terdahulu, dua pelakon drama Kiblat Yang Hilang iaitu Sweet Qismina dan Farisha Irwayu turut dijangkiti virus sama.
Difahamkan, Sweet kini sedang dikuarantin dan mendapatkan rawatan di Pusat Kuarantin Ipoh, Perak manakala Farisha dirawat di Pusat Kuarantin MAEPS, Serdang.

Untuk rekod, sebelum ini beberapa selebriti tanah air, antaranya, Ashraf Muslim, Puteri Aishah, Alif Satar, Harris Anuar, Shima Anuar, Emma Maembong, Aepul Drama Band, Aeril Zafrel dan Aprena Manrose turut disahkan positif Covid-19. – K! ONLINE


Hanya 1,516 individu pekerja p-hailing daftar SPS di NS
Oleh NOR AINNA HAMZAH

23 April 2021, 3:32 pm
REMBAU – Sehingga kini, hanya 1,516 individu yang bekerja di bawah perkhidmatan penghantaran makanan, minuman dan bungkusan (parcel) menggunakan motosikal atau p-hailing (parcel-hailing) telah berdaftar di bawah Skim Keselamatan Sosial Pekerjaan Sendiri (SKSPS) di negeri ini.
Pengarah Pertubuhan Keselamatan Sosial (Perkeso) Negeri Sembilan, Fuad Alias berkata, jumlah individu berdaftar berkenaan masih lagi kecil jika dibandingkan dengan jumlah sebenar bilangan individu yang bekerja di bawah sektor p-hailing di negeri ini.
Menurutnya, menerusi belanjawan 2021, kerajaan telah memberi 100 peratus bantuan kepada ‘Delivery Riders’ melalui SPS.
“Jika mendaftar sekarang (SKSPS), kerajaan membiayai caruman mengikut pelan caruman kedua iaitu perlindungan mengikut gaji RM 1550.00 sebanyak RM232.80 untuk tempoh perlindungan setahun dan semua ‘Delivery Riders’ tidak perlu membayar apa-apa untuk perlindungan ini kerana telah dibiayai oleh kerajaan.
“Kadar ini jika dibayar sendiri juga tidak membebankan iaitu serendah RM13.10 sehingga RM 49.40 sebulan iaitu mengikut kadar gaji dari RM1,000 hingga RM4,000 sebulan,” katanya ketika Program Penyampaian Sumbangan Perkeso di Taman Kota Indah, di sini, tadi.
Pada program berkenaan, waris keluarga Jamaludin Amir, 36, iaitu orang kurang upaya (OKU) yang bekerja sendiri sebagai penghantar makanan Grabfood disahkan meninggal dunia pada 15 April lalu selepas kira-kira seminggu kemalangan di Puchong, Selangor layak mendapat faedah Perkeso berupa Faedah Pengurusan Mayat sebanyak RM 2,000 dan Faedah Pencen Penakat sebanyak RM 406 setiap bulan yang diberikan kepada kedua ibu bapa arwah.

Fuad berkata, arwah walau bagaimanapun, tidak mendaftar dengan SKSP dan faedah yang diperoleh waris keluarga adalah dari caruman arwah sebelum bekerja sebagai penghantar makanan.
Menurutnya, pada tahun ini sahaja, pihaknya telah menerima lima kes kemalangan membabitkan individu bekerja dalam sektor p-hailing di mana hanya seorang individu sahaja yang layak menerima bantuan di bawah SPS kerana telah membuat pendaftaran di bawah skim berkenaan.
Menurutnya, pencarum berkenaan telah terbabit dalam kemalangan di Pekan Salak, Nilai berpunca daripada sebuah kenderaan yang menukar arah secara mengejut.
“Mangsa yang mengalami kecederaan pada lutut telah  mendapat cuti sakit dari 28 Februari hingga 4 Mei akan datang. Mangsa layak mendapat faedah di bawah skim berkenaan.
“Kita harap agar lebih ramai lagi individu yang bekerja sendiri khususnya di negeri ini supaya mendaftar dan mencarum dengan SKSPS di bawah Akta Keselamatan Sosial Pekerjaan Sendiri 2017 untuk perlindungan mereka dan keluarga jika berlaku apa-apa musibah sewaktu melakukan aktiviti pekerjaan.
“Kita tidak mahu lihat berulangnya beberapa kes di mana waris penghantar makanan yang meninggal dunia tidak mendapat apa-apa pampasan kerana penunggang berkenaan tidak mencarum atau tidak memperbaharui caruman SKSPS mereka. – K! ONLINE


Mara siasat dakwaan guru buat pemeriksaan datang bulan
Oleh NUR HUDA MUSA

23 April 2021, 3:28 pm
PETALING JAYA – Majlis Amanah Rakyat (Mara) berjanji akan memberi kerjasama dengan pihak berkuasa berhubung pendedahan beberapa kejadian gangguan seksual yang berlaku di Maktab Rendah Sains Mara (MRSM) baru-baru ini.
Pengerusi Mara, Datuk Azizah Mohd. Dun berkata, pihaknya memandang serius dakwaan tersebut dan telah memulakan siasatan mendalam terhadap perkara itu.
“Mara tidak akan berkompromi dengan sebrang bentuk salah laku yang melibatkan pegawainya, apatah lagi yang melibatkan keselamatan pelajar di institusi pendidikan Mara.
“Mara akan mengambil tindakan tegas sesuai dengan peraturan dan undang-undang yang sedia ada untuk memastikan persekitaran pendidikan yang kondusif, aman dan bebas daripada gangguan seksual serta eksploitasi wania dan kanak-kanak,” katanya dalam satu kenyataan di sini semalam.
Katanya, Mara juga akan memberikan kerjasama penuh kepada pihak berkuasa untuk memastikan imej dan kredibiliti Institusi Pendidikan Mara (IPMA) sentiasa terpelihara.
Terdahulu, beberapa orang pelajar yang mendakwa dirinya merupakan pelajar MRSM mendedahkan terdapat beberapa orang guru wanita yang memeriksa badan pelajar wanita bagi memastikan mereka tidak menyembunyikan barang larangan ke sekolah.

Pendedahan di Twitter itu kemudian dibalas dengan beberapa lagi pendedahan pelajar yang menceritakan turut pernah disentuh oleh guru wanita di bahagian sulit atas alasan ingin memeriksa sekiranya pelajar betul-betul sedang datang bulan dan tidak boleh menunaikan solat.
Susulan itu, All Women’s Action Society (AWAM), Sisters In Islam (SIS) dan Pertubuhan Pembangunan Kendiri Wanita dan Gadis (WOMEN:girls) semalam menggesa Kementerian Pendidikan dan Mara untuk menyiasat dakwaan penderaan dan gangguan seksual guru kepada pelajar. – K! ONLINE


Tiga pilihan bayaran fidyah ikut beras
Oleh MOHD YUNUS YAKKUB

23 April 2021, 3:38 pm
SHAH ALAM – Majlis Agama Islam Selangor (MAIS) memperkenalkan pilihan bayaran fidyah puasa Ramadhan mengikut jenis beras yang dimakan pada tiga kadar yang berlainan iaitu RM2, RM4 dan RM6 sehari.
Fidyah merupakan bayaran denda yang dikenakan kepada seseorang yang tidak dapat menggantikan puasanya di bulan Ramadhan pada sesuatu tahun sehinggalah tibanya bulan Ramadhan tahun berikutnya.
Setiausaha MAIS, Dr. Ahmad Shahir Makhtar berkata, kadar bayaran fidyah yang ditetapkan sebanyak RM2 sehari adalah bagi individu yang memakan beras Super Special Tempatan lima peratus dan RM4 (beras putih import/beras perang/ beras pulut/herba ponni/ beras wangi).
Katanya, manakala kadar fidyah RM6 sehari bagi individu yang memakan beras basmathi atau beras Jepun atau beras merah.
“Mereka yang berkemampuan amat digalakkan menunaikan bayaran fidyah mengikut jenis beras yang dimakan selaras dengan kadar zakat fitrah yang dilaksanakan di Selangor yang merujuk kepada keputusan Mesyuarat Fatwa Negeri Selangor kali ke-5/2020.
“Hasil mesyuarat telah memutuskan bahawa kadar bayaran fidyah bagi satu hari puasa yang ditinggalkan ialah 1/4 daripada zakat fitrah yang dibayar,” katanya dalam kenyataan di sini hari ini.

Jelas beliau, umat Islam yang ingin membuat bayaran fidyah boleh melayari laman web MAIS iaitu www.mais.gov.my atau bayaran boleh dibuat terus menerusi http://fpx.mais.gov.my/epay/fidyah.php. – K! ONLINE


Cucu ugut sembelih nenek
Oleh KHAIRUL MOHD. ALI

23 April 2021, 3:51 pm
JOHOR BAHRU – Seorang pemuda sanggup mahu menyembelih neneknya yang berusia 75 tahun gara-gara permintaannya untuk mendapatkan tidak ditunaikan dalam kejadian di Kampung Batu 16, Sungai Tiram, Ulu Tiram, semalam.
Tindakan lelaki berusia 23 tahun itu bagaimanapun membawa padah apabila di diberkas pada pukul 12.05 tengah malam semalam.
Ketua Polis Daerah Seri Alam, Superintenden Mohd. Sohaimi Ishak berkata, suspek didakwa melakukan ugutan berkenaan pada pukul 6 petang pada hari yang sama.
“Siasatan awal mendapati suspek bertindak meminta wang daripada mangsa dalam keadaan marah serta mengugut untuk menyembelih mangsa jika tidak diberikan wang.
“Mangsa berusia 75 tahun yang ketakutan itu kemudian melarikan diri ke rumah jiran untuk meminta pertolongan sebelum jirannya menghubungi polis,” katanya ketika dihubungi si sini hari ini.
Difahamkan, suspek bertindak meminta wang dipercayai mahu membeli bekalan dadah.

Tambah Mohd. Sohaimi, susulan laporan itu polis memberkas suspek kira-kira enam jam selepas kejadian selain polis turut merampas sebilah pisau berukuran 24 sentimeter panjang.
“Hasil semakan lampau mendapati suspek terbabit mempunyai tiga rekod jenayah dan dua rekod berkaitan dadah.
“Kes disiasat di bawah Seksyen 506 Kanun Keseksaan yang memperuntukkan hukuman penjara sehingga tujuh tahun atau denda atau kedua-duanya,” katanya.
Mohd. Sohaimi turut memberitahu, suspek kini ditahan reman di bawah Seksyen 117 Kanun Prosedur Jenayah selama empat hari mulai hari ini untuk siasatan lanjut. – K! ONLINE


Waspada helah scammer minta kata laluan perbankan internet
Oleh NUR HUDA MUSA

23 April 2021, 4:24 pm
PETALING JAYA – Suruhanjaya Komunikasi dan Multimedia (SKMM) mengesan beberapa helah yang digunakan oleh scammer bagi memperdaya masyarakat di negara ini.
SKMM dalam satu kenyataan berkata, ia melibatkan usaha memperdaya orang ramai bagi menyerahkan maklumat peribadi seperti nama pengguna dan kata laluan akaun perbankan internet.
“Pengguna secara rambang menerima pesanan ringkas (melalui SMS, atau mana-mana aplikasi seperti WhatsApp) menyerupai pesanan daripada pihak bank yang menyatakan berlaku transaksi kewangan mencurigakan atau wujud keperluan untuk pengguna mengesahkan, mengemaskini atau mengaktifkan semula akaun perbankan internet.
“Pengguna kemudian diminta melayari pautan laman sesawang palsu yang diberikan atau diminta untuk menghubungi talian hotline palsu yang diberikan,” katanya di sini hari ini.
Katanya, laman sesawang palsu itu kemudian memerlukan pengguna memasukkan nama dan kata laluan perbankan internet atau diminta memuat turun dan memasang aplikasi palsu dalam fail berformat “.APK”.
“Kombinasi dan variasi helah yang disebutkan turut digunakan oleh scammer untuk memperdaya dan memperoleh nombor Transaction Authorization Code (TAC) / One-TIme PIN (OTP) daripada pengguna.

“Sehubungan dengan itu, SKMM ingin mengingatkan para pengguna agar sentiasa berwaspada apabila menerima pesanan ringkas yang menyerupai pesanan daripada pihak bank,” katanya.
Pengguna juga dinasihatkan untuk tidak melayari dan memberikan maklumat perbankan di mana-mana laman sesawang dengan alamat URL yang mempunyai perbezaan dan variasi dari segi nama, huruf, serta ejaan berbanding laman perbankan internet sebenar.
“Jangan sesekali menyerahkan nama atau kata laluan perbankan termasuk nombor TAC atau OTP kepada mana-mana pihak melalui SMS atau mana-mana aplikasi.
“Segera rujuk atau laporkan kepada pihak bank masing-masing jika menerima apa-apa komunikasi yang mencurigakan atau apabila menyedari diri telah diperdaya,” ujarnya. – K! ONLINE


Lagi 20 barangan akan ditambah dalam SHMMP 2021
Oleh NOR IDAYU BOSRO

23 April 2021, 3:55 pm
PUTRAJAYA – Senarai 12 jenis barangan di bawah Skim Harga Maksimum Musim Perayaan (SHMMP) Hari Raya Puasa 2021 yang diumumkan Kementerian Perdagangan Dalam Negeri dan Hal Ehwal Pengguna (KPDNHEP) hanyalah peringkat pertama skim tersebut.
Menterinya, Datuk Seri Alexander Nanta Linggi berkata, pihaknya sudah memaklumkan sebelum ini bahawa jumlah barangan dalam senarai SHMMP akan ditambah dari semasa ke semasa menjelang Aidilfitri nanti.
Beliau berkata, kira-kira 20 jenis barangan lain akan ditambah di bawah SHMMP menjadikan keseluruhan barangan termasuk senarai sedia ada berjumlah lebih daripada 30.
“Kementerian akan umum tambahan lagi barangan yang berkemungkinan (menjadikan) 32 ke 33 barang secara keseluruhan.
“Memang lebih daripada 30 barang yang dikenal pasti termasuk 12 yang sudah diumumkan sebelum ini,” katanya pada sidang akhbar selepas majlis penyampaian amanat Perdana Menteri, Tan Sri Muhyiddin Yassin di KPDNHEP hari ini.
Alexander berkata demikian sebagai mengulas kenyataan bekas Menteri Pertanian dan Industri Asas Tani, Datuk Seri Salahuddin Ayub yang mempersoal SHMMP Hari Raya Puasa 2021 yang didakwa menyenaraikan hanya 12 barangan.

Sementara itu, Alexander berkata, senarai itu masih belum diumumkan kerana tiada tekanan terhadap harga barangan terbabit buat masa ini.
“Kementerian tidak tergesa-gesa untuk berbuat demikian dengan mengambil kira nasib golongan peniaga.
“Kita pun nak kena adil kepada peniaga dan beri mereka peluang sebab kalau sekat dari sekarang ketika tiada keperluan, ia akan jadi masalah kepada peniaga nanti,” katanya.
Pada 19 April lalu, Alexander menerusi sidang akhbar pengumuman SHMMP Hari Raya Puasa 2021 berkata, KPDNHEP akan mengumumkan 20 lagi barangan yang akan ditambah dalam skim tersebut.
Beliau berkata, pihaknya akan memperhalusi perbincangan dengan Kementerian Pertanian dan Industri Makanan (MAFI) bagi mengenal pasti barangan yang akan ditambah itu. – K! ONLINE


Pengasuh lepas, bebas aniaya bayi 5 bulan
Oleh NUZULSHAM SHAMSUDDIN

23 April 2021, 4:28 pm
KUALA LUMPUR – Mahkamah Sesyen di sini hari ini melepas dan membebaskan seorang pengasuh dilepas dan dibebaskan daripada pertuduhan menganiaya seorang bayi lelaki berusia lima bulan sehingga lebam di paha kiri dan luka kecil di tangan kanan, tahun lepas.
Hakim Izralizam Sanusi membebaskan Noraini Mohamad, 46, selepas berpuas hati pihak pendakwaan gagal membuktikan kes prima facie terhadap tertuduh di akhir kes pendakwaan.
Dalam penghakimannya, Izralizam berkata pihak pendakwaan gagal memuaskan elemen bagi keterangan mengikut keadaan kerana mangsa pulang dari taska pada pukul 5.30 petang sementara ibu bapa mangsa yang merupakan saksi pertama dan kedua hanya menyedari kecederaan itu pada jam 6 pagi keesokannya.
“Ibu bapa mangsa telah menukar lampin mangsa pada malam kejadian namun mereka tidak menyedari kesan lebam pada paha mangsa. Ini bermaksud, kecederaan mungkin berlaku antara jam 5.30 petang hingga 6 pagi (keesokannya) yang mana pada ketika itu mangsa berada dalam jagaan ibu bapanya,” katanya.
Selain itu Izralizam juga berkata hasil rakaman Televisyen Litar Tertutup (CCTV) juga tidak menunjukkan sebarang perlakuan tertuduh mencederakan fizikal mangsa.
Justeru tertuduh dilepas dan dibebaskan daripada pertuduhan tersebut dan wang jaminan (RM3,000) dikembalikan kepada tertuduh.

Sepanjang perbicaraan berlangsung pada 1, 2 dan 23 Mac lalu seramai enam saksi pendakwaan memberi keterangan.
Mengikut pertuduhan, Noraini didakwa melakukan kesalahan tersebut di Taska De Sayang, Kementerian Luar Negeri, Wisma Putra di Putrajaya antara pukul 7.30 pagi dan 5.30 petang pada 7 Jan 2020.
Pertuduhan terhadapnya dikemukakan mengikut Seksyen 31(1)(a) Akta Kanak-Kanak 2001 yang membawa hukuman denda maksimum RM50,000 atau penjara sehingga 20 tahun atau kedua-duanya.
Pendakwaan dikendalikan Timbalan Pendakwa Raya Muhammad Aiman Azahan manakala tertuduh diwakili peguam Navind Kumar. – K! ONLINE


IHP Mac 2021 meningkat 1.7 peratus
Oleh MOHD. HUSNI MOHD. NOOR

23 April 2021, 4:02 pm
PUTRAJAYA – Indeks Harga Pengguna (IHP) bagi Mac lalu meningkat 1.7 peratus kepada 122.9 berbanding 120.9 pada bulan yang sama tahun sebelumnya.
Ketua Perangkawan Malaysia, Datuk Seri Dr. Mohd. Uzir Mahidin berkata, ia peningkatan dua bulan berturut-turut sejak Februari lalu.
Beliau berkata, peningkatan IHP itu didorong oleh peningkatan indeks Pengangkutan (9.8 peratus); Makanan dan Minuman Bukan Alkohol (1.5 peratus); Pelbagai Barangan dan Perkhidmatan (1.0 peratus) serta Hiasan, Perkakasan dan Penyelenggaraan Isi Rumah (0.9 peratus).
“Peningkatan indeks turut dikesan bagi Minuman Alkohol dan Tembakau (0.6 peratus); Kesihatan (0.5 peratus) serta Perkhidmatan Rekreasi dan Kebudayaan (0.5 peratus) yang menyumbang 64.0 peratus kepada keseluruhan wajaran,” katanya menerusi laporan IHP dikeluarkan Jabatan Perangkaan Malaysia hari ini.
Katanya, daripada 552 item yang diliputi di dalam IHP, 338 item menunjukkan peningkatan pada Mac 2021 manakala, 141 item mencatatkan penurunan dan 73 item tidak berubah.
Mohd. Uzir berkata, berdasarkan prestasi 552 item mengikut kategori barangan dan perkhidmatan, Barang Tidak Tahan Lama (296 item) adalah kategori paling banyak mengalami kenaikan harga iaitu 209 item, 73 item menurun dan 14 item tidak berubah berbanding kategori Perkhidmatan, Barang Semi Tahan Lama dan Barang Tahan Lama.

Menurutnya, IHP tanpa bahan api meningkat 0.5 peratus pada Mac 2021 kepada 113.7 berbanding 113.1 pada bulan yang sama tahun sebelumnya.
“IHP tanpa bahan api adalah meliputi semua barang dan perkhidmatan kecuali Petrol Tanpa Plumbum RON95, Petrol Tanpa Plumbum RON97 dan Diesel,” katanya.
Selain itu, katanya, lima negeri iaitu Terengganu (2.8 peratus), Kelantan (2.3 peratus), Selangor & Wilayah Persekutuan Putrajaya (1.9 peratus), Pahang (1.9 peratus) dan Negeri Sembilan (1.8 peratus) menunjukkan peningkatan melepasi paras IHP nasional 1.7 peratus pada Mac 2021 berbanding bulan yang sama pada tahun sebelumnya. – K! ONLINE


Alasan tak munasabah, manipulasi harga siling
Oleh KOSMO!

23 April 2021, 2:29 pm
Oleh MUHAMMAD SHAHIZAM TAZALI
MELAKA – Kementerian Perdagangan Dalam Negeri dan Hal Ehwal Pengguna (KPDNHEP) negeri mendapati terdapat segelintir peniaga di Pasar Besar Awam Melaka cuba memanipulasi peletakan harga siling dengan memberikan pelbagai alasan tidak munasabah.
Pengarahnya, Norena Jaafar berkata, antara alasan yang diberikan adalah melibatkan daging kerbau import sejuk beku dijual dengan harga RM22 sekilogram melebihi harga maksimum dibenarkan RM20 sekilogram, dengan alasan ia telah dinyahbeku.
Tegasnya, menaikkan harga sebanyak RM2 semata-mata kerana daging itu telah dilembutkan dahulu sangat tidak munasabah dan jelas gagal mematuhi Skim Harga Maksimum Musim Perayaan Hari Raya Puasa (SHMMP) 2021.
“Ada juga peniaga yang terpaksa menaikkan harga bagi mendapat keuntungan lebih dengan alasan mengambil bekalan daripada pemborong atas pemborong selain terpaksa mengambil dengan pembekal yang sama kerana sudah lama berurusan.
“Dengan mengambil kira keadaan ekonomi semasa para peniaga perlu mencari alternatif lain dan jangan memperoleh bekalan dari satu sumber sahaja. Hari ini kita bagi amaran dahulu tetapi selepas ini tiada lagi pelbagai alasan diberikan kepada penguatkuasa,” katanya ketika sidang akhbar selepas melakukan tinjauan SHMMP 2021 di sini, hari ini.

Tambah Norena, pematuhan peniaga di Pasar Besar Awam Melaka terhadap perlaksanaan SHMMP 2021 mencapai tahap 90 peratus.
Ujarnya, 10 peratus lagi pula hanya berkaitan kegagalan peniaga mempamerkan harga barang kawalan menggunakan tag berwarna merah jambu.
“Saya harap para peniaga segera mematuhi arahan kerajaan bagi mengelakkan kekeliruan kepada pengguna. Kita tidak mahu nanti pengguna akan mengadu kepada kita terdapat perbezaan harga di beberapa lokasi di negeri ini,” ujarnya.
Tempoh kuat kuasa SHMMP 2021 adalah selama 30 hari iaitu 22 hari sebelum perayaan, pada hari raya dan tujuh hari selepas Aidilfitri. – K! ONLINE


Tular isu dicabul ketika datang haid, netizen luah rasa amarah
Oleh IZZATUL ‘AIN AZMAN

23 April 2021, 2:48 pm
PETALING JAYA – Media sosial Twitter pada hari ini panas dengan ciapan-ciapan warga Twitter tentang isu pelajar perempuan diperiksa di bahagian kemaluan untuk membuktikan sama ada mereka tidak boleh solat atau mereka sengaja menipu untuk tidak solat.
Menerusi sebuah ciapan di Twitter mengatakan ramai pelajar perempuan mengalami situasi sebegini walaupun perkara tersebut sudah berlalu beberapa tahun yang lepas.
Kebanyakan ciapan di Twitter mengatakan mereka terasa dicabul apabila sesetengah warga pendidik melakukan pemeriksaan di bahagian kemaluan mereka.
Lebih parah, mereka tidak sedar bahawa perbuatan seperti itu merupakan gangguan seksual. Rata-rata netizen baru menyedari tentang perkara tersebut setelah tular di Twitter.
Ciapan yang tular di Twitter.
Menurut seorang netizen, ketika berumur 11 tahun, dia diperiksa oleh ustazahnya untuk memastikan bahawa dia tidak menipu sehingga ustazah tersebut meraba di kemaluan. Dia juga diminta untuk menunjukkan tuala wanita kepada ustazah tersebut.
“Pada awalnya, ustazah hanya pegang di bahagian luar. Tetapi, dia mengajak saya ke tandas untuk melihat tuala wanita yang saya pakai. Selepas kejadian itu berlaku, saya sentiasa berasa takut apabila setiap kali datang haid,” jelas seorang netizen dikenali sebagai DoffodilSm.

Seorang perunding motivasi yang dikenali sebagai Akhi Fairuz berkata, perbuatan yang dilakukan itu adalah salah. Cikgu ataupun ustazah sekalipun, perkara yang salah tetap salah.
“Perbuatan yang mereka lakukan itu adalah salah, jijik dan jahil. Masih ada juga yang menyokong perbuatan ini. Cikgu atau ustazah, perkara yang salah kena kata salah. Adakah perkara sebegitu amalan agama?,” katanya.
Para netizen berharap setelah isu ini tular, tiada lagi kes cabul kerana datang haid sehingga ‘spotcheck’ dilakukan di bahagian yang tidak sepatutnya. – K! ONLINE


Pegawai kesihatan perlu bersikap rasional – PPIM
Oleh SITI AMINAH MOHD YUSOF

23 April 2021, 2:42 pm
PETALING JAYA – Persatuan Pengguna Islam Malaysia (PPIM) meminta pegawai kesihatan bersikap rasional sebelum mengeluarkan saman melibatkan kesalahan melanggar prosedur operasi standard (SOP) Covid-19.
“PPIM memandang serius tindakan saman yang dikenakan terhadap pengurusan Masjid Sri Maulana di Pekan, Pahang kelmarin kerana tidak memaparkan kod QR MySejahtera dan buku pendaftaran lawatan.
“Berdasarkan maklumat yang kami terima kedua-dua item tersebut sudah disediakan pengurusan masjid cuma ia belum diletakkan di tempat yang sepatutnya kerana masih awal,” kata PPIM dalam kenyataan akhbar di sini hari ini.
Tindakan kompaun sebanyak RM10,000 itu dikeluarkan pada pukul 11 pagi kelmarin atas nama Pengerusi Jawatankuasa Masjid atas kesalahan di bawah Akta Pencegahan dan Pengawalan Penyakit Berjangkit 1988.
PPIM menyifatkan tindakan mengenakan kompuan itu sebagai tegas tidak bertempat dan dilakukan secara terburu-buru.
“Walaupun kompaun berkenaan telah dikurangkan 50 peratus dan diselesaikan oleh seorang individu, jumlah wang RM5,000 itu sepatutnya boleh dimanfaatkan untuk perkara lain terutamanya kepada masyarakat setempat.

“PPIM turut berharap pihak Kementerian Kesihatan Malaysia mengeluarkan kenyataan khas berhubung isu tersebut agar tindakan pegawai yang dilihat seperti tergesa-gesa itu tidak menjadi amalan pegawai penguatkuasa yang lain,” katanya. – K! ONLINE


Tidak sesuai bina pasar borong di RTC Gopeng
Oleh ZAKI SALLEH

23 April 2021, 2:24 pm
IPOH – Cadangan agar dibina sebuah pasar borong baharu di Pusat Transformasi Bandar (RTC) Gopeng untuk memindahkan peniaga-peniaga Melayu dari Pasar Borong Ipoh yang terletak di Kawasan Perindustrian Mengglembu ke sana tidak sesuai kerana lokasinya yang jauh.
Selain itu, RTC Gopeng juga berada di luar kawasan Majlis Bandaraya Ipoh (MBI) kerana lokasinya adalah di bawah pentadbiran Majlis Daerah Kampar.
Datuk Bandar Ipoh, Datuk Rumaizi Baharin berkata, sebarang keputusan untuk membina pasar borong baharu perlulah dibuat kajian terlebih dahulu bagi melihat kesesuaian serta kesan pelaksanaannya nanti.
Menurut beliau, MBI pada dasarnya menerima cadangan yang dikemukakan beberapa persatuan peniaga dan pertubuhan bukan kerajaan (NGO) agar membina sebuah pasar borong baharu untuk menempatkan peniaga-peniaga Melayu yang jumlahnya kecil di Pasar Borong Ipoh.
“Buat masa ini kita terima dulu cadangan itu tetapi kita kena kaji juga sebab dan kesan untuk pindahkan peniaga-peniaga (Melayu) ini yang jumlahnya kecil di Pasar Borong Ipoh dan tempatkan di pasar borong baharu.
“Cadangan RTC Gopeng jadi pasar borong baharu tak boleh sebab tak sesuai. Tak semua penduduk Ipoh nak ke sana, begitu juga pada peniaga misalnya mereka yang berniaga ikan di Buntong, pekan Ipoh dan kawasan sekitarnya sebab jauh.

“Lokasinya pula di Simpang Pulai terletak dalam kawasan pihak berkuasa tempatan Kampar,” ujarnya.
Beliau berkata demikian kepada pemberita pada sidang akhbar selepas mengadakan pertemuan dengan persatuan peniaga Pasar Borong Ipoh bersama agensi-agensi penguat kuasa di Dewan Mesyuarat MBI di sini.
Pasar Borong Ipoh yang terletak di Kawasan Perusahaan Mengglembu menempatkan 298 peniaga meliputi 13 jenis perniagaan dengan pecahan terdiri daripada 226 peniaga Cina, Melayu (58), India (12) dan lain-lain (2).
Cadangan agar dibina pasar borong baharu adalah bagi mengimbangi komposisi peniaga-peniaga di Pasar Borong Ipoh selain memberi peluang kepada lebih ramai peniaga Melayu diberikan lesen berniaga di pasar. – K! ONLINE


Bonus sebulan gaji untuk semua kakitangan Yayasan Pahang
Oleh NIK SUKRY RAMLI

23 April 2021, 3:04 pm
KUANTAN – Pengerusi Yayasan Pahang, Datuk Seri Wan Rosdy Wan Ismail mengumumkan bonus sebulan gaji kepada semua kakitangan Yayasan Pahang sempena sambutan Hari Raya Aidilfitri tahun ini.
Beliau yang juga Menteri Besar berkata, pemberian sumbangan Aidilfitri itu adalah sebagai tanda penghargaan kepada pihak pengurusan dan kakitangan Yayasan Pahang yang terus membantu menguruskan anak syarikat kerajaan negeri itu dengan cemerlang.
“Bantuan atau bonus ini kita boleh berikan kepada kakitangan Yayasan Pahang kerana pengurusan kewangan dijalankan dengan baik dan prestasi kewangan kerajaan negeri juga diuruskan dengan berhemah.
“Kalau kita tengok kepada peningkatan pendapatan dicatatkan Yayasan Pahang, tahun lalu kita memperoleh pendapatan RM169 juta dan jumlah ini menunjukkan peningkatan melebihi RM40 juta berbanding tahun sebelumnya,” katanya ketika berucap pada Majlis Penyampaian Bantuan Ramadan dan Majlis Berbuka Puasa Bersama Menteri Besar di Kompleks Yayasan Pahang, di sini, malam tadi. – K! ONLINE


Dekorasi Aidilfitri 1 Utama pengubat rindu kampung halaman
Oleh SITI AMINAH MOHD YUSOF

23 April 2021, 2:18 pm
PETALING JAYA – Pusat beli-belah terbesar di Malaysia, 1 Utama Shopping Centre (1 Utama) di sini tampil dengan dekorasi suasana desa bertemakan Nazam di Aidilfitri bermula pada 21 April lalu hingga 16 Mei ini.
Sedikit sebanyak, ia pasti menjadi detik bermakna terutamanya buat pengunjung yang tidak dapat pulang ke kampung halaman untuk meraikan lebaran bersama sanak saudara.
Antaranya ialah Rumah Tradisional Melaka setinggi 10.67 meter yang digelar sebagai Rumah Utama terletak di bahagian Oval Concourse 1Utama.
Rumah Utama itu dibina di atas tiang-tiang tinggi serta dilengkapi 12 tangga yang dihiasi jubin bercorak dan berwarna-warni dikelilingi pokok pinang, pisang dan pohon kelapa sebenar.
“Ia dibina khas sebagai penghormatan kepada tradisi Melayu dan menjadi lambang ikonik yang diinspirasikan dari binaan asal yang telah bertahan selama beratus tahun serta diwartakan sebagai warisan sejarah negara.
“Jangan lupa masuk ke ruang tamu yang penuh nostalgia dan dilengkapi perabot antik dan barangan vintaj seperti televisyen lama dan mesin jahit Singer,” kata jurucakap 1 Utama dalam satu kenyataan akhbar baru-baru ini.

Pengurusan 1 Utama turut menganjurkan Festival Buka Puasa Makanan Jalanan selama enam hari dari 27 April hingga 2 Mei dengan penyertaan 35 vendor terkenal serta trak makanan seperti Ikan Bakar Seri Melaka, Capital Nasi Dagang Kelantan dan Sate Kajang Haji Samuri.
Turut meraikan tunas rasa ialah aneka sajian barbeku dan bakar seperti lemang, kambing, ikan, sotong dan ayam golek yang boleh didapati bermula pukul 3 petang hingga 8 malam.
Pihak 1 Utama turut menawarkan hadiah penebusan eksklusif untuk ahli ONECARD sepanjang Aidilfitri berdasarkan jumlah pembelian antara RM300 dan RM1,000 seperti set paket raya bersama dompet, mangkuk tingkat dan selendang premium Naelofa.
“Pendaftaran keahlian ONECARD selama lima tahun boleh dilakukan secara online menggunakan kod promosi RAYA20 dan ahli turut berpeluang menerima baucar e-tunai RM20 dari outlet terpilih dan pulangan tunai RM5 jika mereka memperkenalkan ONECARD kepada individu lain.
“Selain itu pelanggan yang membeli secara online melalui laman web www.oneshop.com.my sebanyak RM180 ke atas turut layak menerima mangkuk tingkat dan sampul raya dan diskaun 10 peratus untuk pembelian seterusnya menggunakan kod promo JOMRAYA,” katanya.
Maklumat lanjut mengenai acara dan promosi Hari Raya Aidilfitri di 1 Utama boleh diproleh dengan menghubungi pusat khidmat pelanggan di talian 03-7710 8118 atau melalui laman Facebook dan Instagram 1 Utama. – K! ONLINE


NUTP mahu guru ada kontak rapat diberi cuti
23 April 2021, 2:36 pm
PETALING JAYA – Kesatuan Perkhidmatan Perguruan Kebangsaan Semenanjung Malaysia (NUTP) memohon Kementerian Pendidikan (KPM) mempertimbangkan memberi cuti kuarantin kepada guru yang menjadi kontak rapat kes positif Covid-19 tanpa perlu menunggu surat kuarantin daripada Pejabat Kesihatan Daerah (PKD).
Setiausaha Agung NUTP Harry Tan Huat Hock berkata, hal ini kerana surat tersebut memakan masa yang lama dan kuota cuti rehat khas (CRK) yang diperuntukkan kepada guru pula tidak mencukupi.
“Semua sedia maklum, kes penularan virus Covid-19 telah meningkat di negara kita dan semakin ramai individu yang telah dijangkiti wabak ini menyebabkan proses untuk mendapatkan surat kuarantin daripada PKD mengambil masa yang lama.
“Sedangkan kuota CRK yang diperuntukkan untuk guru-guru adalah tidak mencukupi,” katanya dalam satu kenyataan di sini hari ini.
Jelasnya, keadaan itu menyebabkan guru-guru yang mempunyai kontak rapat dengan kes positif Covid-19 tiada pilihan lain selain perlu hadir ke pejabat untuk bertugas seperti biasa.
“Apa yang paling membimbangkan wabak Covid-19 mungkin boleh menular dalam kalangan warga sekolah dan memberi risiko kepada murid-murid.

“NUTP berharap KPM dapat mengkaji perkara ini dan merumuskan jalan terbaik untuk membantu guru yang terkesan,” katanya.
Terdahulu, Kementerian Kesihatan memaklumkan terdapat 26 kluster melibatkan sekolah menengah, sekolah rendah dan pusat tahfiz serta madrasah dalam tempoh hampir tiga bulan ini. – K! ONLINE


Siang ‘habuan’ abang, malam ‘giliran’ ayah
Oleh DIYANATUL ATIQAH ZAKARYA

23 April 2021, 2:39 pm
MELAKA – Perbuatan jelik seorang bapa dan tiga anak lelakinya menjadikan remaja perempuan berusia 18 tahun sebagai hamba seks selama setahun akhirnya terbongkar selepas polis memberkas keempat-empat suspek, semalam.
Bapa dan dua abang mangsa serta seorang kakak ipar ditahan dalam serbuan di sebuah rumah di Tanjung Kling pada pukul 12.45 pagi, manakala seorang lagi suspek ditahan pada pukul 1.13 pagi di Bemban.
Kesemua mereka ditahan berusia antara 23 sehingga 48 tahun.
Ketua Jabatan Siasatan Jenayah Melaka, Asisten Komisioner Mohd. Sukri Kaman berkata, tangkapan dibuat susulan mangsa membuat laporan pada pukul 2.59 petang, kelmarin mendakwa dirogol dan diliwat oleh ayah dan tiga abang kandung secara bergilir-gilir di sebuah rumah di Tanjung Minyak.
“Bertindak atas laporan, polis menahan bapa dan ketiga-tiga abang mangsa, serta kakak iparnya.
“Hasil saringan ujian air kencing ke atas kesemua saspek mendapati tiga orang daripada mereka positif dadah jenis methamphetamine,” katanya ketika dihubungi di sini, hari ini.

Katanya, hasil soal siasat, mangsa berusia 18 tahun empat bulan memberitahu, kejadian rogol dan liwat itu berlaku sejak Februari 2020 dan kali terakhir pada Februari lalu.
Mengulas lanjut, Sukri berkata, perbuatan itu dilakukan secara bergilir-gilir oleh suspek apabila berada di bawah pengaruh dadah.
Katanya, kesemua suspek kini telah direman selama tujuh hari sehingga 29 April ini bagi membantu siasatan mengikut Seksyen 376B dan 377C Kanun Keseksaan. – K! ONLINE


Berikan Janna Nick ruang, doa baik-baik – Siti Sarah
Oleh MOHAMMAD SHAHEMY AZMI

23 April 2021, 2:29 pm
PETALING JAYA – Penyanyi Siti Sarah menasihati orang ramai supaya memberi ruang kepada pelakon, Janna Nick serta sesiapa sahaja yang sedang berjuang dengan masalah mental.
Menerusi satu hantaran yang dimuat naik dalam Instagramnya, isteri kepada pelawak dan usahawan Shuib itu mengakui terkejut dengan pengakuan Janna yang pernah dua kali membuat percubaan membunuh diri sejak usia remaja.
“Saya baru baca hantaran @jannanick dalam Instagram. Allahuakbar, hati saya terdetik dan terus DM (mesej) dia (Janna).
“Janna seorang yang baik dan pernah terjumpanya beberapa kali. Kami juga ada berbual-bual dalam Instagram. Saya ikut perkembangam dia. Janna seorang gadis yang bekerja keras dalam bidang seni,” kata Sarah.
Bagaimanapun, di sebalik kekuatan pelakon tersebut, Sarah tidak menyangka bahawa Janna sebenarnya sedang diuji masalah mental.
Bahkan Sarah juga turut menitipkan doa agar pelakon Marry Me Senorita itu supaya kuat dan tabah.

“Akak doakan adik (Janna) kuat untuk hadapi semua ini. Kuat untuk diri sendiri, keluarga dan peminat. Teruskan melawan.
“Insya-Allah akan dipermudahkan. Apa yang Sarah tahu perkara yang melibatkan kesihatan mental bukan benda yang boleh dibuat main,” ujar pelantun lagu Kesetiaan itu.
Justeru, Sarah meminta supaya semua pihak dapat memberikan ruang kepada Janna mahupun sesiapa juga yang sedang bertarung dengan masalah kesihatan mental.
“Jangan hakimi, kita sendiri tidak tahu apa yang mereka lalui. Kita tidak ada dalam situasi mereka.
“Jom kita doa dan mohon yg baik-baik agar semua dipermudahkan. Jaga percakapan, jaga perbuatan dan jaga pertuturan. Moga kita semua terus berada dalam rahmat Allah SWT,” tulisnya.
Semalam Kosmo! mendedahkan pengakuan Janna apabila memberitahu bahawa dia pernah cuba untuk mengakhiri hidupnya dengan membunuh diri sebanyak dua kali.
Janna cuba untuk membunuh diri ketika berusia 14 dan 15 tahun dengan cara menelan segenggam panadol dan mengelar pergelangan tangannya. – K! ONLINE


Laluan Subang-Glenmarie ditutup 25 hari ekoran kebocoran gas asli
Oleh NORHAYATI YAHAYA

23 April 2021, 2:21 pm
SHAH ALAM – Laluan dari Subang menghala ke Glenmarie ditutup selama 25 hari bermula hari ini ekoran kejadian kebocoran gas asli di lokasi projek pembinaan projek transit aliran ringan 3 (LRT3) di Jalan Persiaran Kerjaya, Seksyen U1 di sini, semalam.
Ketua Polis Daerah Shah Alam, Asisten Komisioner Baharudin Mat Taib dalam kenyataan akhbar hari ini memaklumkan saluran paip berkenaan adalah saluran utama bagi membekal gas asli ke Kuala Lumpur dan kawasan sekitar.
Katanya, penutupan itu hasil perbincangan bersama dan saranan pihak bomba atas faktor keselamatan pengguna jalan raya dan kawasan berhampiran.
“Lokasi penutupan itu merupakan penghubung laluan utama dari Subang menghala ke Glenmarie. Sekiranya penuh dijalankan akan menyebabkan kesesakan teruk ke arah Lebuhraya Persekutuan menghala ke Shah Alam.
“Bagi mengelakkan kesesakan tersebut, laluan kontra akan dibuka bermula dari simpang tiga Temasya Kasih hingga ke bangunan Palm Grove dengan jarak laluan dua lokasi tersebut adalah kira-kira 350 meter,” katanya.
Mengulas lanjut, Baharudin memberitahu, pihaknya dimaklumkan bahawa tempoh masa penutupan jalan dan pembukaan laluan kontra itu dijangka selama 25 hari bagi membolehkan kerja-kerja membaik pulih selesai dilakukan.

“Sepanjang tempoh berkenaan, bantuan rondaan daripada Bahagian Siasatan dan Penguatkuasaan Trafik dari IPD Shah Alam dan pihak MRT akan dilakukan bagi menilai tahap kesesakan lalu lintas dan keselamatan pengguna jalan raya.
“Pengguna jalan raya dinasihatkan untuk memandu secara berhemah, patuhi isyarat lalu lintas dan berhati-hati semasa melalui laluan kontra tersebut,” ujarnya. – K! ONLINE


Berita palsu takutkan orang tentang vaksin – Noor Hisham
Oleh MOHD. HUSNI MOHD. NOOR

24 April 2021, 8:26 pm
PUTRAJAYA – Kementerian Kesihatan (KKM) menafikan kesahihan mesej tular yang mengandungi kenyataan bahawa suntikan dos kedua vaksin Covid-19 bermasalah hingga menyebabkan komplikasi kepada penerima suntikan.
Pasukan Respons Pantas Kementerian Komunikasi dan Multimedia (KKMM) dalam kenyataan pemakluman berita palsu turut menafikan mesej tersebut yang turut mengandungi kritikan mengenai skim kesan sampingan serius vaksin yang dijanjikan oleh kerajaan seperti yang tular di media sosial.
Katanya, KKM menegaskan kenyataan tersebut adalah tidak benar dan menyaran orang ramai agar tidak menyebarkan maklumat sedemikian yang boleh menimbulkan kekeliruan dan keresahan dalam kalangan masyarakat.
Sementara itu, Ketua Pengarah Kesihatan, Tan Sri Dr. Noor Hisham Abdullah melahirkan kebimbangan di atas peningkatan kes penularan berita palsu khususnya berkaitan kesan pengambilan vaksin Covid-19.
Menurutnya, setiap orang akan mendapat pelindungan dalaman dengan vaksin dan pelindungan luaran dengan kepatuhan kepada prosedur operasi standard (SOP) ditetapkan.
“Vaksin Covid-19 terbukti dapat menyelamatkan nyawa,” katanya menerusi perkongsian di media sosialnya, hari ini.

Katanya, di kala kes penularan Covid-19 sedang berlaku, berita palsu juga meningkat menakut-nakutkan orang ramai tentang vaksin.-K! ONLINE


269 individu ditahan, 250 orang dikompaun langgar SOP
24 April 2021, 8:18 pm
PETALING JAYA – Seramai 269 individu ditahan semalam atas kesalahan melanggar prosedur operasi standard (SOP) Perintah Kawalan Pergerakan (PKP) di seluruh negara.
Daripada jumlah itu, 250 individu telah dikenakan kompaun manakala 16 direman dan tiga dijamin.
Menteri Kanan (Keselamatan), Datuk Seri Ismail Sabri Yaakob berkata, kesalahan paling banyak direkodkan adalah gagal mendaftar masuk premis iaitu sebanyak 84 kes.
“Ia diikuti dengan kesalahan aktiviti pusat hiburan (74), lain-lain (66) dan tidak memakai pelitup muka (45).
“Dalam operasi pematuhan yang diketuai Polis Diraja Malaysia (PDRM) itu, sebanyak 64,280 pemeriksaan telah dibuat bagi memantau dan menguatkuasakan pematuhan SOP PKP,” ujarnya dalam kenyataan hari ini.
Dalam perkembangan sama, menurutnya, pihak berkuasa juga berjaya menangkap 76 orang pendatang asing tanpa izin (PATI) serta merampas dua buah kenderaan darat menerusi Op Benteng, semalam.

“Dalam operasi itu juga, pihak berkuasa turut mengesan 157 buah bot/kapal di perairan negara melalui enam aktiviti penglihatan.
“Operasi tersebut melibatkan PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain turut menjalankan 273 sekatan jalan raya (SJR). -K! ONLINE


Main kayu tiga kerana tamakkan hadiah hari jadi
Oleh KOSMO!

24 April 2021, 9:13 pm
KANSAI, JEPUN – Taktik seorang lelaki bercinta dengan 35 wanita serentak demi mendapatkan banyak hadiah hari jadi terbongkar apabila dia ditangkap kerana menipu, lapor akhbar Daily Star kelmarin.
Takashi Miyagawa, 39, berpura-pura menjalinkan hubungan serius dengan kesemua mangsa serta memberitahu tarikh lahir yang berbeza kepada setiap wanita berkenaan
Menurut salah seorang mangsa, Miyagawa memberitahu bahawa ulang tahun kelahirannya adalah pada 22 Februari, manakala seorang mangsa lain pula mendakwa diberitahu tarikh berbeza iaitu pada bulan April.
Ulang tahun kelahiran sebenar lelaki itu adalah pada 13 November.
Miyagawa dituduh menipu kesemua wanita berkenaan. Mereka mengalami kerugian sebanyak 100,000 yen (RM3,809.7) merangkumi perbelanjaan hadiah hari lahir, pakaian serta wang tunai.
Miyagawa menemui mangsanya ketika dia bekerja sebagai jurujual sebuah syarikat pemasaran yang menjual produk pancuran mandian.

Dia dilaporkan menyasarkan wanita bujang dan memulakan hubungan cinta serta berjanji untuk mengahwini mereka.
Bagaimanapun, rancangan liciknya terbongkar apabila semua mangsa berpakat dan melaporkan kegiatan Miyagawa kepada polis pada Februari lepas.
Menurut blog berita SoraNews24, jumlah mangsa lelaki itu setakat ini adalah 35 orang, namun angka itu dipercayai akan meningkat.
Pada masa ini, siasatan polis terhadap kes itu masih diteruskan. – Agensi


Misteri kanak-kanak melintas di lebuh raya
Oleh KOSMO!

24 April 2021, 10:00 pm
SYDNEY – Seorang pemandu yang mengelak daripada melanggar seorang kanak-kanak di tengah jalan diselubungi misteri selepas polis gagal menemui mangsa setelah mencarinya selama lapan jam, lapor akhbar The Sun kelmarin.
Lelaki itu, Mitch Kuhne berkata, dia menerima panggilan daripada polis mengatakan bahawa kanak-kanak tersebut telah dijumpai.
Bagaimanapun, polis Australia kemudian mengesahkan bahawa tiada panggilan sedemikian dan kanak-kanak tersebut tidak pernah dijumpai.
Dalam kejadian di Lebuh Raya Hume, selatan Sydney itu , Kuhne hampir melanggar sosok dipercayai seorang kanak-kanak yang tiba-tiba melintas di hadapan kenderannya.
Risau akan keadaan mangsa, Kuhne menghubungi polis negeri New South Wales (NSW) kira-kira pukul 7 malam (waktu tempatan).
Beberapa anggota kemudian tiba dan mencari kanak-kanak tersebut di sekitar lokasi kejadian, namun gagal menemuinya. Pasukan polis menghentikan operasi mencari pukul 3.45 pagi Isnin lalu.

Namun, misteri itu berterusan apabila Kuhne berkata, dia menerima panggilan telefon daripada polis mengatakan bahawa kanak-kanak itu telah dijumpai dalam keadaan selamat.
“Saya diberitahu oleh seorang anggota polis bahawa saya tidak perlu menghantar lokasi saya terserempak dengan kanak-kanak tersebut kerana dia telah dijumpai dan dalam perjalanan pulang ke rumahnya.
“Saya mulanya amat risau namun berasa lega apabila mendapat tahu kanak-kanak tersebut telah dijumpai.
“Namun, kerisauan saya memuncak apabila polis mengatakan bahawa mereka tidak pernah memberitahu perkara itu. Ia amat mengejutkan kerana saya merekodkan perbualan tersebut!” katanya.
Polis NSW mengesahkan pihaknya tidak menjumpai kanak-kanak tersebut dan tidak menghubungi Kuhne bagi memberitahu bahawa mangsa telah dijumpai. – Agensi


Newcastle sekat hajat Liverpool
Oleh MUHAMMAD HELMEE RAMLI

24 April 2021, 9:51 pm
LIVERPOOL – Hasrat Liverpool untuk melonjak ke tangga keempat Liga Perdana Inggeris (EPL) tidak terlaksana apabila sekadar seri 1-1 menentang Newcastle United di Anfield sebentar tadi.
Bagaimanapun, skuad kendalian Jurgen Klopp jelas bukan tandingan The Magpies apabila mereka menguasai sepenuhnya perlawanan yang dianggap seperti aksi final oleh The Reds itu.
Liverpool bermula garang apabila membuka tirai jaringan seawal minit ketiga menerusi Mohamed Salah selepas pertahanan Newcastle gagal mengeluarkan hantaran lintang Sadio Mane.
Tuan rumah sepatutnya boleh menjaringkan sekurang-kurangnya tiga gol pada separuh masa pertama, namun Mane dan Diogo Jota mensia-siakan peluang terhidang.
Sebaik separuh masa kedua bermula, Newcastle memperkemaskan permainan dan hampir menyamakan kedudukan menerusi Joelinton pada minit ke-55, namun percubaannya ditepis penjaga gol Liverpool, Alisson.
Kemudian Liverpool terus melakukan serangan bertali arus ke arah pintu gol Newcastle, namun kecekapan penjaga gol, Martin Dubravka memastikan gawang pasukannya tidak dibolosi buat kali kedua.

Penyerang Newcastle, Callum Wilson berjaya menjaringkan gol pada minit ke-92, namun jaringannya itu tidak dikira selepas mendapati bola sudah terkena tangan.
Ketika Liverpool sedang berkira-kira meraikan kemenangan, Joe Willock menjadi wira Newcastle apabila meledak gol penyamaan ketika permainan berbaki beberapa saat sahaja lagi.-AGENSI


Peraturan lebih ketat bagi pengembara yang masuk ke negara ini
24 April 2021, 9:04 pm
PETALING JAYA – Kerajaan telah menetapkan beberapa peraturan ke atas pengembara yang baru tiba dari luar negara sebagai langkah berjaya-jaga bagi mengelak penularan virus SAR-CoV-2 Variant of Concern (VOC) di negara ini.
Menteri Kanan (Keselamatan), Datuk Seri Ismail Sabri Yaakob berkata, pertama, pengembara perlu menjalani ujian calitan bagi pengesanan jangkitan Covid-19 dalam tempoh tiga hari sebelum tarikh berlepas dan dikehendaki menjalani perintah pengawasan dan pemerhatian (kuarantin) di stesen kuarantin.
“Tempoh kuarantin pula akan dipanjangkan daripada 10 hari kepada 14 hari dan pengembara yang baru tiba di negara ini wajib mematuhi prosedur operasi standard (SOP) yang sedang berkuat kuasa,” ujarnya dalam kenyataan hari ini.
Jelasnya, melalui SOP yang ditetapkan, mereka perlu memuat turun, mendaftar dan mengaktifkan aplikasi MySejahtera dalam telefon bimbit sebelum tiba di negara ini termasuk menggunakan aplikasi MySejahtera untuk mendaftar kod QR.
“Semasa ketibaan pengembara di pintu masuk antarabangsa (PMA), mereka perlu melalui saringan demam dan gejala termasuk perlu memantau status kesihatan kendiri selama 14 hari dari tarikh ketibaan.
“Sekiranya bergejala, mereka perlu segera mendapatkan rawatan di fasiliti kesihatan untuk penilaian selanjutnya dan perlu kekal tinggal dalam stesen kuarantin dan tidak keluar bilik,” ujarnya.

Pada masa sama, tegasnya, pengembara yang memasuki negara ini juga wajib mematuhi SOP, perundangan dan peraturan berkaitan dengan pengurusan Covid-19 yang telah ditetapkan oleh Kerajaan Malaysia pada setiap masa.
“Mereka perlu menjalani ujian calitan sampel kedua bagi ujian pengesanan jangkitan Covid-19 pada hari ke-10 semasa dalam tempoh kuarantin,” ujarnya. – K! ONLINE


Isteri kru KRI Nanggala kongsi perbualan terakhir dengan suami
Oleh KOSMO!

24 April 2021, 8:03 pm
JAKARTA – Tragedi kehilangan kapal selam Indonesia, KRI Nanggala-42 membawa kedukaan kepada ahli keluarga anak kapal yang terlibat termasuk seorang isteri yang baru dua bulan berkahwin, lapor laman berita Suara.com semalam.
Menerusi akaun TikTok @megdhi, wanita tersebut berkongsi gambar, video serta perbualan terakhir bersama suaminya menerusi aplikasi WhatsApp yang menyentuh hati netizen.
“Apa pesanan Abang?” tulisnya di perbualan tersebut.
“Jaga kehormatan diri, jaga kakak, jaga semua,” balas suaminya yang turut dipanggil ‘sayang’ itu.
Pesanan terakhir suaminya dihantar pada pukul 2.13 pagi Selasa lepas yang berbunyi, “Kenapa sayang?”
“Rindu,” balas wanita berkenaan dalam mesej yang hanya mempunyai satu tanda terima, bererti mesej tersebut tidak sampai kepada suaminya.

Mula berasa tidak sedap hati, wanita berkenaan kembali mengirim pesanan yang berbunyi, “Cepat pulang,” yang turut tidak diterima oleh suaminya.
Meskipun tanpa balasan, dia tetap menghantar beberapa pesanan ringkas selepas itu dengan harapan suaminya akan membalas pesanan-pesanan tersebut.
“Bertahan ye, sayang. Cepat pulang, isterimu sedang menantimu di rumah #prayforNanggala402,” tulisnya.
Selain tangkap layar perbualan tersebut, wanita itu turut berkongsi gambar dan video pada hari perkahwinannya yang berlangsung pada 24 Februari lepas.
Perkongsian wanita itu mendapat perhatian netizen dengan lebih 156,000 pengguna menyukai hantaran tersebut yang turut dibanjiri dengan ucapan doa dan simpati pengguna. – Agensi


Pasangan tinggal sebumbung dengan singa gunung
Oleh KOSMO!

24 April 2021, 9:30 pm
MOSCOW – Sepasang kekasih di Rusia tinggal bersama seekor singa gunung atau cougar di apartmen mereka sejak tiga tahun lalu, lapor portal berita Oddity Central kelmarin.
Aleksandr dan Maria Dmitriev membela singa gunung itu yang diberi nama Messi. Singa gunung adalah spesies kucing kedua terbesar di Benua Amerika selepas jaguar.
Messi dilahirkan di sebuah zoo haiwan jinak dan menjalani hidup seperti kucing rumah.
Pasangan itu bagaimanapun sedar Messi merupakan haiwan pemangsa dan ia mungkin akan mencabar tuannya satu hari nanti.
Namun, mereka telah mengambil langkah-langkah untuk mengekang sisi liar Messi.
Aleksandr dan Maria yang kedua-duanya merupakan ahli psikologi amat menyukai kucing, namun tidak pernah mengimpikan untuk tinggal sebumbung dengan seekor singa gunung.

Pada 2018, pasangan itu mendapat tahu tentang kewujudan Messi yang memerlukan penjagaan kesihatan di sebuah zoo haiwan jinak di Penza, barat Rusia dan membuat keputusan membeli cougar jantan itu.
Mereka membawa Messi pulang dan menjaganya sehingga ia sihat. Mereka juga menyedari mahu terus menjaga Messi.
Messi akan berkelakuan seperti seekor kucing besar dan pasangan itu terpaksa mengubah lorong dalam apartmen mereka menjadi kawasan Messi dengan meletakkan panel buluh yang mampu menahan kukunya yang tajam.
Messi juga dilatih oleh seorang pelatih anjing dan boleh mengikut arahan mudah seperti ‘duduk’, ‘jangan’ dan ‘mari ke sini’.
Pasangan itu berkata, pengalaman bersama messi adalah positif, namun mengakui berdepan cabaran dalam menjaga singa gunung itu.
Antaranya termasuk mereka tidak boleh pergi bercuti kerana Messi memerlukan penjagaan sepenuhnya, manakala mereka juga tidak boleh keluar bersantai bersama rakan-rakan.
Kos makanan mentah Messi juga amat tinggi iaitu sekitar AS$600 (RM2,466) sebulan. – Agensi


Empat lagi kes varian South African B.1.351
Oleh SITI A'ISYAH SUKAIMI

24 April 2021, 8:22 pm
PUTRAJAYA – Kementerian Kesihatan (KKM) melalui Institut Penyelidikan Perubatan (IMR) mengesahkan kewujudan empat lagi kes tempatan Covid-19 dijangkiti varian South African B.1.351, menjadikan jumlah terkini sebanyak 21 kes.
Ketua Pengarah Kesihatan, Tan Sri Dr. Noor Hisham Abdullah berkata, kes tersebut dikesan melalui survelan genomik yang dijalankan dari 15 April hingga 23 April
“Daripada jumlah ini, tiga dilaporkan di daerah Kuala Langat, manakala satu kes lagi merupakan kes pertama di luar Selangor iaitu kes Covid-19 yang disahkan di Hospital Tuanku Jaafar Seremban, Negeri Sembilan.
“Dua daripada kes tersebut ditemui dalam Kluster Teknologi Emas, satu saringan kontak rapat manakala, satu lagi kes pula punca masih dalam siasatan,” katanya dalam satu kenyataan akhbar di sini hari ini.
Beliau berkata, selain itu, melalui survelan genomik terkini bagi tempoh yang sama, sebanyak 29 kes Covid-19 telah menjalani jujukan genom penuh merangkumi negeri Johor, Selangor, Putrajaya, Sabah, dan Sarawak.
“Data genom SARS-CoV-2 bagi kes-kes ini menunjukkan kitaran lineage yang lazim dijumpai iaitu Malaysian B.1.524 di Semenanjung dan B.1.466.2 di Sarawak yang dikategorikan sebagai bukan Variant of Concern. -K! ONLINE


Pemandu Honda CRV tular kena cekup
Oleh MOHD YUNUS YAKKUB

24 April 2021, 11:11 pm
KLANG – Tindakan seorang tukang masak yang tular memandu kenderaan utiliti sukan (SUV) secara melulu, Rabu lalu membawa padah apabila ditahan hari ini.
Ketua Polis Daerah Klang Selatan, Asisten Komisioner Shamsul Amar berkata, suspek berusia 58 ditangkap petang tadi selepas hadir membuat laporan polis ke Balai Polis Trafik Klang Selatan.
Katanya, penahanannya selepas penularan satu klip video berdurasi 17 saat yang memaparkan pemanduan sebuah SUV jenis Honda CRV secara berbahaya dengan memotong dari arah kiri secara tiba-tiba di jalan Persiaran Tengku Ampuan Rahimah, Klang.
Berdasarkan video yang tular, kejadian berlaku pukul 4.55 petang.
“Klip video tersebut juga memaparkan pemandu kenderaan tersebut telah secara tiba-tiba memberhentikan kenderaannya.
“Ini menyebabkan pemandu yang merakam video tersebut turut membrek secara mengejut,” katanya dalam kenyataan di sini hari ini.

Beliau memberitahu, suspek yang sedang bekerja telah menerima satu rakaman video berhubung kejadian itu selain menerima banyak panggilan telefon dan pesanan mesej menerusi apliksi WhatsApp.
Ujar Shamsul Amar, dia kemudiannya telah datang membuat laporan polis mengenainya.
“Kes disiasat di bawah Seksyen 42 (1), Akta Pengangkutan Jalan 1987,” jelasnya.
Terdahulu, tular video aksi sebuah SUV memandu melulu memasuki laluan bertentangan yang dipercayai menyebabkan kepala anak kepada penumpang di belakang kenderaan itu seolah-olah terhantuk kepada komponen dalam keretanya.
Ekoran kejadian itu juga tular beberapa video lagi di laman sosial Facebook memaparkan aksi dipercayai pemandu sama dengan tindakannya sebegitu dilakukan sejak 2018. -K!ONLINE


Indonesia temui serpihan KRI Nanggala
Oleh WAN AZHAR WAN ABDULLAH dan KOSMO!

24 April 2021, 5:17 pm
BALI, Indonesia – Indonesia berkata hari ini bahawa pihaknya menemui serpihan berasal daripada  sebuah kapal selam yang hilang bersama  53 kru di perairan Bali.
Turut ditemui termasuk komponen dan barangan di dalam kapal selam tersebut, KRI Nanggala 402.
Difahamkan barangan yang ditemui antaranya, bekas pelaras torpedo, paip pendingin dan sejadah.
“Sejak beberapa hari lalu, kami menemui serpihan dan barangan dari lokasi terakhir kapal selam itu menyelam,” kata ketua Tentera Nasional Indonesia- Angkatan Laut,  Yudo Margono kepada pemberita.
Kapal selam KRI Nanggala 402  buatan Jerman itu dijadualkan melakukan latihan menembak torpedo apabila ia meminta kebenaran untuk menyelam pada minggu ini. Kapal selam tersebut terputus hubungan tidak lama kemudian.
Berita berkaitan https://www.kosmo.com.my/2021/04/21/kapal-selam-angkatan-laut-indonesia-terputus-hubungan-di-laut-bali/


Wanita cedera dipercayai diserang beruk
Oleh ASLIZA MUSA

24 April 2021, 7:08 pm
TAIPING – Seorang wanita cedera parah pada betis kiri selepas dipercayai diserang seekor beruk ketika sedang berjoging di Taman Tasik Taiping di sini kelmarin.
Satu video klip berdurasi 13 saat yang memaparkan kecederaan dialami mangsa hingga terpaksa dipapah tular di media sosial
Dalam kejadian itu, seekor beruk jantan dikatakan telah menyerang wanita terbabit dan menggigit betis kirinya.
Ekoran kejadian itu, satu mesej tular di aplikasi WhatsApp meminta penduduk berhati-hati apabila kumpulan beruk menganggu pengunjung di lokasi riadah itu.
Sementara itu, Pengarah Jabatan Perlindungan Hidupan Liar dan Taman Negara (Perhilitan) Perak, Yusoff Shariff berkata, anggota Perhilitan bergegas ke lokasi kejadian bagi menjalankan siasatan sebaik sahaja menerima aduan awam.
Katanya, tinjauan dijalankan bagi menangkap haiwan tersebut namun tidak menjumpai kumpulan beruk di kawasan riadah berkenaan.

“Kita telah menjalankan usaha untuk menangkap haiwan tersebut. Setakat ini, tiada perkembangan kerana tidak menemui kumpulan beruk itu namun, pemantauan akan dilakukan,” katanya.-K! ONLINE


Hantar syabu, ekstasi guna kerusi kayu
Oleh MOHAMAD FAIZAL HASHIM

24 April 2021, 6:19 pm
JOHOR BAHRU – Cubaan sindiket penyeludupan dadah yang baru berjinak-jinak menyeludup dadah ke negara jiran sejak Februari lalu tumpas setelah kegiatan mereka dihidu dan ditumpas dalam empat serbuan berasingan di sekitar daerah ini sejak Selasa lalu hingga semalam.
Ketua Polis Johor, Datuk Ayob Khan Mydin Pitchay berkata, dalam serbuan itu, polis menahan enam individu termasuk empat wanita warga China berusia 36 hingga 46 tahun.
Beliau berkata, Jabatan Siasatan Jenayah Narkotik Ibu Pejabat Polis Kontinjen ( IPK) Johor dan Bahagian Siasaran Jenayah Narkotik Daerah Johor Bahru Utara melakukan operasi khas susulan aduan awam mengenai penghantaran dua kerusi kayu dan sebuah kotak barang yang mencurigakan.
“Hasil pemeriksaan polis telah menemui sejumlah dadah jenis syabu dan pil ecstacy seberat lebih dua kilogram bernilai lebih RM100,000 dalam keadaan berbungkus dan disembunyikan dalam kerusi bagi mengaburi pihak berkuasa.
“Dalam serbuan ini, seorang lelaki tempatan berumur 41 tahun telah ditangkap di sekitar kawasan Johor Bahru,” katanya pada sidang akhbar IPK Johor di sini hari ini.
Ayob Khan berkata, susulan daripada serbuan itu, seramai lima suspek terdiri daripada seorang lelaki dan empat wanita warganegara China berumur 36 hingga 46 tahun telah ditahan bersama rampasan dadah.

Hasil penahanan suspek tersebut, polis merampas 2.11 kilogram (kg) syabu, 204 gram (g) magic mushroom, 42g serbuk ecstacy, 6.8g ketamine, 95 biji pil erimin 5 dan 1,980 pil ecstacy dengan nilai keseluruhan dianggarkan bernilai RM126,447.
Polis turut menyita tiga buah kereta pelbagai jenis dengan nilai siataan RM85,000 dan wang tunai sejumlah RM 19,448.
“Kesemua suspek telah ditahan reman selama tujuh hari sehingga 28 April untuk siasatan lanjut di bawah Seksyen 39(B) Akta Dadah Berbahaya 1952,” ujarnya.-K! ONLINE


Bot Karam: Dua selamat, seorang masih hilang
Oleh ROSLIZA MOHAMED

24 April 2021, 5:58 pm
KOTA BHARU – Dua daripada tiga mangsa yang terlibat dalam kejadian sebuah bot karam di perairan Kuala Besar di sini ditemui selamat selepas hampir 19 jam terapung di lautan.
Dua mangsa, Mat [email protected], 54, dan Mat Harun Mohd. Nor, 55 yang turun ke laut untuk mencandat sotong ditemui kira-kira pukul 3 petang tidak jauh daripada lokasi bot mereka karam.
Ketua Polis Daerah Kota Bharu, Asisten Komisioner Abdul Rahim Daud berkata, kedua-dua mangsa ditemui sedang berpaut pada sebuah kotak di fiber di tengah-tengah laut.
“Kedua-dua mangsa yang selamat dibawa mendarat ke Jeti Pantai Sabak dekat Pengkalan Chepa di sini.
“Mangsa akan dihantar ke hospital untuk menerima rawatan sebelum dibenarkan pulang,” katanya ketika dihubungi Kosmo! di sini hari ini.
Menurut Abd. Rahim, setakat ini, seorang lagi mangsa, Zulshahmin Danial Zulazman, 26, masih belum ditemui.

Tambahnya, operasi mencari dan menyelamat (SAR) mangsa masih dijalankan dan akan bersambung semula pagi esok sekiranya masih belum ditemui sehingga lewat petang ini.-K! ONLINE


Wanita warga emas tipu PATI dicekup
Oleh EDDY AQMAL MOHAMED HAMIDI

24 April 2021, 5:39 pm
PETALING JAYA – Tindakan licik seorang wanita warga emas memperdayakan pendatang asing tanpa izin (PATI) untuk menyertai Program Rekalibrasi Tenaga Kerja PATI tidak berpanjangan apabila dia ditahan dalam satu serbuan di Kota Damansara, Selangor, semalam.
Ketua Pengarah Jabatan Imigresen Malaysia, Datuk Khairul Dzaimee Daud berkata, wanita warga tempatan itu ditahan dalam satu operasi khas kira-kira pukul 4.30 petang oleh sepasukan sembilan orang pegawai Imigresen dari Bahagian Perisikan dan Operasi Khas.
“Operasi khas ini dijalankan hasil risikan selama sebulan ke ats kegiatan sindiket penipuan itu dan pemeriksaan di dalam premis telah menemui sebanyak 79 pasport Bangladesh yang terkandung Pas Lawatan Sosial (PLS) telah tamat tempoh dan ada antaranya tidak mempunyai sebarang pas.
“Seorang lelaki tempatan yang berada di tempat kejadian sewaktu serbuan dilakukan turut diberikan notis untuk hadir ke pejabat Imigresen bagi membantu siasatan,”katanya menerusi satu kenyataan hari ini.
Menurut Khairul Dzaimee, turut dirampas dalam serbuan adalah wang tunai berjumlah RM37,050 serta dokumen-dokumen berkaitan yang digunakan oleh suspek dalam kegiatan tersebut yang menyasarkan PATI warga Bangladesh di sekitar Lembah Klang.
“Modus operandi sindiket ini adalah dengan mencari pelanggan dalam kalangan PATI untuk didaftarkan kononnya sebagai pekerja bagi tiga syarikat di atas nama suspek wanita warga emas yang ditahan itu.

“Setiap PATI yang berminat akan dikenakan bayaran antara RM2,000 hingga RM3,000 setiap seorang bagi membolehkan mereka didaftarkan dalam Program Rekalibrasi oleh suspek,” katanya.
Suspek wanita berusia 61 tahun itu kemudiannya ditahan di bawah Seksyen 12(1)(f) Akta Pasport 1966, iaitu tanpa kuasa sah memiliki pasport dikeluarkan untuk kegunaan orang selain dirinya dan Seksyen 56(1)(k) Akta Imigresen 1959/63, iaitu cuba untuk mendapatkan bagi diri orang lain suatu pas dengan mengemukakan maklumat palsu.
Menurut beliau, siasatan awal mendapati tiga syarikat tersebut tidak pernah beroperasi sebagaimana didaftarkan sebaliknya hanya digunakan untuk tujuan pendaftaran program penipuan itu semata-mata dan mereka juga dipercayai telah beroperasi sejak tiga bulan yang lalu.-K! ONLINE


Kondominium jadi makmal proses dadah
Oleh MOHAMAD FAIZAL HASHIM

24 April 2021, 5:31 pm
JOHOR BAHRU – Polis Johor berjaya membongkar kegiatan sindiket Ah Chuan dengan merampas pelbagai jenis dadah bernilai RM3.05 juta dalam operasi khas melibatkan enam serbuan di daerah ini antara Selasa hingga Jumaat lalu.
Ketua Polis Johor, Datuk Ayob Khan Mydin Pitchay berkata, sepasukan polis dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Johor membuat rampasan dadah itu dibuat susulan penahanan 10 orang suspek termasuk seorang wanita berusia 21 hingga 51 tahun.
Katanya, antara dadah yang dirampas ialah 2.1 kilogram (kg) syabu, 450 gram (g) heroin, 3.8g ganja, 110g magic mushroom, 12g ketamin, 10 biji pil eramin 5 dan lima biji pil ekstasi kira-kira bernilai RM88,000.
“Susulan penahanan berkenaan, polis berjaya membongkar operasi sebuah stor pemprosesan serbuk ekstasi di sekitar kawasan Johor Bahru dan merampas 49kg serbuk ekstasi bernilai RM2.96 juta.
“Modus operandi kegiatan sindiket dadah ini adalah dengan menyewa kondominium mewah berpengawal dan berpagar untuk dijadikan stor pemprosesan dadah dan dipercayai sudah beroperasi sejak setahun yang lalu,” katanya pada sidang akhbar di Ibu Pejabat Polis Kontinjen (IPK) Johor di sini hari ini.
Dalam serbuan tersebut, polis turut menyita lima buah kereta pelbagai jenis, merampas wang tunai RM2,175 dan dua sitaan akaun bank dengan nilai sitaan RM1,584 serta merampas peralatan memproses dadah.-K! ONLINE


9,916 warga emas terima suntikan vaksin
Oleh NUR SYAZWANA MANSOR

24 April 2021, 6:28 pm
SUNGAI PETANI – Seramai 9,916 warga emas yang berdaftar telah menerima vaksin Covid-19 dos pertama menerusi Program Imunisasi Covid-19 Kebangsaan fasa kedua setakat ini.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, hasil maklum balas yang diterima, kesemua penerima suntikan vaksin itu dilaporkan dalam keadaan baik.
“Setakat ini, maklum balas yang kita terima mereka semua dalam keadaan baik dan kita doakan mereka terus sihat serta tiada mudarat yang berlaku.
“Tidak dinafikan banyak cerita yang membuatkan mereka gusar tetapi selepas disuntik semuanya dalam keadaan baik,” katanya selepas menyempurnakan Penyampaian Bantuan Kewangan Pengoperasian Tahunan Pusat Aktiviti Warga Emas (PAWE) Zon Utara Tahun 2021 di sini hari ini.
Sebelum ini, Rina memaklumkan seramai 36,000 warga emas dan orang kelainan upaya (OKU) dijadualkan bakal menerima suntikan vaksin itu pada fasa kedua.-K! ONLINE


Harga minyak masak botol dipengaruhi harga minyak mentah dunia
Oleh MOHD. HUSNI MOHD. NOOR

24 April 2021, 6:09 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menjelaskan perubahan harga bagi minyak masak botol ketika ini banyak dipengaruhi kenaikan harga minyak mentah dunia.
Menterinya, Datuk Seri Alexander Nanta Linggi berkata, pihaknya bagaimanapun, memandang serius situasi harga minyak masak botol di pasaran kerana ia penyumbang kepada kenaikan kos sara hidup rakyat.
Beliau berkata, rakyat perlu faham bahawa minyak masak botol tidak diberikan subsidi dan akan dijual mengikut harga pasaran berdasarkan mekanisme pengapungan harga.
“Harga pasaran minyak masak adalah ditentukan oleh harga Minyak Sawit Mentah dunia dan lain-lain kos seperti kos operasi, kos bahan mentah (minyak masak mentah) dan kos pembungkusan (kos botol atau plastik adalah berbeza).
“Justeru, wajar dan munasabah situasi perubahan harga minyak mentah dunia ini memberi kesan kepada perubahan harga runcit minyak masak botol yang dijual di pasaran,” katanya menerusi kenyataan akhbar hari ini.
Alexander berkata, berdasarkan rekod pemantauan harga KPDNHEP sepanjang April ini, harga terendah bagi minyak masak botol tulen 5 kilogram (kg) adalah RM21.50 dan harga tertinggi adalah RM30.

Dalam pada itu, Alexander berkata, program pemberian subsidi terhadap minyak masak dalam polibeg 1 kg tetap diteruskan kerajaan bagi memastikan rakyat terus dapat menikmati bekalan minyak masak untuk kegunaan isi rumah pada harga mampu milik iaitu RM 2.50 bagi 1kg.
Menurutnya, pengguna diberi pilihan untuk memilih minyak masak bersubsidi 1kg yang juga berkualiti atau memilih minyak masak botol yang ada dijual dalam pelbagai berat dan harga.-K! ONLINE


Kondominium jadi ‘calling center’ diserbu, empat diberkas
24 April 2021, 5:49 pm
PETALING JAYA – Taktik sebuah sindiket judi online menjadikan kondominium di Jalan Jalil Perwira 2, Bukit Jalil, Kuala Lumpur di sini sebagai pusat ‘calling center’ atau pusat panggilan sejak tiga bulan lalu terbongkar apabila diserbu polis, semalam.
Menerusi serbuan sekitar pukul 1.20 tengah hari itu, tiga lelaki dan seorang wanita tempatan berusia 18 tahun hingga 24 tahun turut diberkas.
Ketua Jabatan Siasatan Jenayah Kuala Lumpur, Senior Asisten Komisioner Saiful Annuar Yusoff berkata, serbuan yang dilakukan Bahagian Kongsi Gelap, Judi dan Maksiat (D7), Ibu Pejabat Polis Kontinjen (IPK) Kuala Lumpur turut merampas pelbagai barangan yang digunakan bagi kegiatan itu.
“Antara barangan yang dirampas adalah telefon bimbit, monitor, set komputer dan lain-lain yang keseluruhannya dianggarkan bernilai RM30,000.
“Semakan mendapati kesemua suspek berkenaan tidak mempunyai sebarang rekod jenayah dan akan direman hari ini untuk siasatan lanjut,” ujarnya dalam kenyataan hari ini.
Jelasnya, hasil siasatan mendapati sindiket tersebut mempromosikan judi online bagi pasaran tempatan dan premis tersebut telah beroperasi sebagai ‘calling center’ sejak tiga bulan lalu dengan bayaran sewa RM4,000 sebulan.

“Setiap pekerja pula menerima upah di antara RM2,000 hingga RM2,500 sebulan dan kegiatan itu juga dipercayai mampu meraih keuntungan harian sebanyak RM10,000 dan kes disiasat di bawah Seksyen 4(1)(g) Akta Rumah Judi Terbuka 1953. – K! ONLINE


PKPD di enam lokaliti di Tawau, Sabah tamat esok
24 April 2021, 7:52 pm
PETALING JAYA – Kerajaan hari ini bersetuju untuk menamatkan Perintah Kawalan Pergerakan Diperketatkan (PKPD) di enam lokaliti di Daerah Tawau, Sabah, esok.
Enam lokaliti berkenaan adalah Taman Cahaya, Jalan Tengku Osman, Kuarters Bomba Tawau, Jalan Mesra, Taman Golden Hill dan Taman Sri Bukit.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM).
“KKM mengesahkan baki kes aktif di kesemua lokaliti tersebut menunjukkan tren penurunan dan baki kes positif telah menerima rawatan serta kontak rapat telah diasingkan,” ujarnya dalam kenyataan hari ini.
Dalam perkembangan sama, jelasnya, PKPD di dua lokaliti di Daerah Tawau, Sabah iaitu di Bandar Sri Indah dan Kampung Titingan dilanjutkan bermula 26 April hingga 9 Mei depan.
“PKPD di dua lokaliti itu sepatutnya ditamatkan esok bagaimanapun ia dilanjutkan susulan KKM melaporkan masih berlaku penularan berterusan dalam kalangan penduduk di Bandar Sri Indah dan Kampung Titingan.

“Sehingga kini, KKM telah melaksanakan 607 ujian saringan dan daripada jumlah itu secara kumulatif sebanyak 81 kes positif Covid-19 telah direkodkan di kedua-dua lokaliti tersebut,” ujarnya.
Dalam pada itu, beliau memberitahu, kerajaan juga bersetuju untuk melanjutkan PKPD di Sungai Passin, Matu, Sarawak bermula 26 April sehingga 9 Mei depan ekoran masih terdapat penularan berterusan dalam kalangan penduduk di kawasan PKPD itu. – K! ONLINE


Lelaki miliki 15 keping surat pergerakan PKPB palsu dicekup
Oleh EDDY AQMAL MOHAMED HAMIDI

24 April 2021, 4:52 pm
KUALA LUMPUR – Seorang lelaki ditahan polis selepas pemeriksaan yang dilakukan ke atas kereta dipandunya di Lebuh Raya Seremban-Kuala Lumpur awal pagi tadi, menemui sebanyak 15 keping dokumen permit pergerakan Perintah Kawalan Pergerakan Bersyarat (PKPB) disyaki palsu.
Ketua Polis Daerah Brickfields, Asisten Komisioner Anuar Omar berkata, tangkapan dibuat kira-kira pukul 6.10 pagi oleh anggota Balai Polis Sri Petaling sewaktu sedang melakukan tugasan rondaan cegah jenayah.
“Sewaktu sedang melakukan rondaan, anggota bertugas telah terlihat sebuah kereta jenis Honda City dipandu dalam keadaan mencurigakan dan telah bertindak menahan kereta berkenaan bagi tujuan pemeriksaan.
“Hasil pemeriksaan telah menemui sebanyak 15 keping dokumen permit PKPB disyaki palsu yang turut mempunyai tandatangan dan cop balai polis,” katanya menerusi satu kenyataan hari ini.
Menurut Anuar, suspek, lelaki tempatan berusia 35 tahun itu telah dibawa ke hadapan Majistret Kuala Lumpur dan telah dibenarkan reman empat hari sehingga 27 April ini.
“Polis sedang menyiasat sama ada kesemua dokumen tersebut adalah untuk kegunaan sendiri atau untuk dijual dan siasatan dilakukan di bawah Seksyen 22(d) Ordinan Darurat (Pencegahan dan Pengawalan Penyakit Berjangkit) Pindaan 2021.

“Tindakan memalsukan permit pergerakan PKPB atas tujuan yang bertentangan dengan arahan semasa Majlis Keselamatan Negara (MKN) boleh dikenakan tindakan undang-undang,” tegas beliau. -K! ONLINE


Tiada aduan rasmi harga minyak masak 5 kg naik di Pulau Pinang
Oleh SAFINA RAMLI

24 April 2021, 4:08 pm
GEORGE TOWN – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang tidak menerima aduan secara rasmi daripada pengguna berhubung kenaikan harga minyak masak untuk botol seberat 5 kilogram (kg).
Pengarahnya, Mohd. Ridzuan Ab. Ghapar berkata, berdasarkan maklumat daripada aplikasi Price Catcher setakat ini, harga minyak masak botol 5 kg adalah sekitar RM25 hingga RM28.
“Tiada aduan rasmi mengenai kenaikan harga minyak di negeri ini, namun pihak kami akan terus memantau dan mengambil tindakan sekiranya berlaku kenaikan harga,” katanya kepada pemberita hari ini.
Beliau berkata demikian pada sidang akhbar selepas pelancaran Skim Harga Maksimum Musim Perayaan Hari Raya Puasa (SHMMP) 2021 di Bukit Jambul di sini yang turut dihadiri Pengerusi Jawatankuasa Perdagangan Antarabangsa, Dalam Negeri, Hal Ehwal Pengguna dan Pembangunan Usahawan negeri, Datuk Abdul Halim Hussain.
Akhbar hari ini melaporkan harga minyak masak naik sehingga melepasi RM30 untuk botol 5 kg yang dikesan bermula awal tahun ini.
Dalam perkembangan berbeza, beliau berkata, sebanyak 14 peniaga daging lembu telah diberi amaran akhir oleh pihaknya kerana didapati masih menjual daging lembu tempatan pada harga lebih tinggi daripada yang telah ditetapkan.

Beliau menambah, satu tindakan kes juga diambil terhadap peniaga ayam serta 14 notis dikeluarkan di bawah Seksyen 21 kepada peniaga bagi operasi rantaian ayam di negeri ini. – K! ONLINE


14 individu sedang berhibur dikompaun langgar SOP
24 April 2021, 4:16 pm
PETALING JAYA – Keseronokan sekumpulan individu yang sedang berhibur di sebuah bilik karaoke yang beroperasi di sebalik kedai makan di Taman OUG Parklane, Kuala Lumpur terhenti apabila premis itu diserbu polis dari Balai Polis Petaling, malam tadi.
Menerusi serbuan itu, tujuh lelaki tempatan masing-masing enam pelanggan dan seorang penjaga premis berumur 34 tahun dikenakan kompaun kerana melanggar prosedur operasi standard (SOP) Perintah Kawalan Pergerakan Bersyarat (PKPB).
Ketua Polis Daerah Brickfields, Asisten Komisioner Anuar Omar berkata, lima wanita Vietnam berumur antara 28 hingga 32 tahun yang disyaki bekerja sebagai pelayan pelanggan (GRO) turut ditahan.
Menurutnya, berdasarkan maklumat yang diperoleh, terdapat sebuah bilik rahsia di sebalik kedai makan berkenaan yang dijadikan tempat untuk berhibur dan berkaraoke.
“Ketika serbuan sekitar pukul 9.45 malam, kedengaran muzik dimainkan dengan kuat dari bahagian belakang premis dan pintu telah dibuka oleh seorang lelaki tempatan yang bertindak sebagai penjaga premis.
“Pemeriksaan lanjut di dalam bilik tersebut mendapati seramai enam lelaki dan lima wanita sedang berhibur,” ujarnya dalam kenyataan hari ini.

Jelasnya, semakan mendapati premis itu mempunyai lesen perniagaan restoran atau kedai makan yang masih sah sehingga 20 Oktober 2021.
Sementara itu, dalam serbuan berasingan di sebuah kedai makan di Jalan 3/149e, Taman Sri Endah, Sri Petaling, tujuh lagi individu dikenakan kompaun kerana turut melanggar SOP PKPB.
Katanya, kesemua tangkapan warga asing itu ditahan di bawah Akta Imigresen 1959/63 selama 14 hari sehingga 07 Mei depan untuk semakan ketulenan dan tempoh sah pasport kepada Jabatan Imigresen Malaysia.
Kes ini disiasat atas pelbagai kesalahan jenayah di bawah Akta Imigresen 1959/63, Peraturan-peraturan Imigresen 1963, Akta Hiburan Wilayah Persekutuan Kuala Lumpur 1992 dan Peraturan-peraturan Pencegahan dan Pengawalan Penyakit Berjangkit 2021. – K! ONLINE


268,800 dos vaksin AstraZeneca selamat sampai
Oleh MASTURAH SURADI

24 April 2021, 4:44 pm
KOTA TINGGI – Sebanyak 268,800 dos vaksin jenis AstraZeneca selamat sampai di Lapangan Terbang Antarabangsa Kuala Lumpur (KLIA) malam semalam.
Menteri Kesihatan Malaysia, Datuk Seri Dr. Adham Baba berkata, penghantaran pertama vaksin berkenaan yang diperolehi melalui fasiliti COVAX itu selamat tiba pada pukul 8.20 malam.
“Ini merupakan penghantaran pertama melibatkan 268,800 dos melalui pembelian yang kita telah laksanakan pada Disember lepas melalui fasiliti COVAX yang kita beli untuk dapatkan tiga peratus jumlah populasi negara.
“Ini melalui solidariti fund yang kita masuk dalam fasiliti COVAX dan pihak fasiliti COVAX menghantar vaksin ini dari Korea Selatan.
“Kita akan letak (vaksin ini) di gudang kawasan yang telah ditetapkan. Jadi untuk itu kita telah ada calon-calon vaksin dalam negara kita seperti Pfizer- BioNTech vaksin Sinovac,”katanya.
Beliau berkata demikian pada sidang media selepas menyerahkan peruntukan kepada badan bukan kerajaan (NGO) pada Majlis Penyampaian Peruntukan Parlimen Tenggara di Pusat Khidmat Wakil Rakyat Ahli Parlimen Tenggara, Taman Daiman, Kota Tinggi, Johor di sini hari ini.

Mengulas lanjut mengenai kebimbangan masyarakat terhadap vaksin jenis itu, Dr Adham berkata Jawatankuasa Khas Jaminan Akses Bekalan Vaksin Covid-19 (JKJAV) telah membuat keputusan untuk membeli vaksin itu hanya selepas mendapat kelulusan Bahagian Regulatori Farmasi Negara (NPRA) .
Katanya, penelitian terhadap semua data-data daripada pengeluar dan juga termasuklah dari Pertubuhan Kesihatan Sedunia (WHO) bahawa kelebihan menggunakan vaksin tersebut adalah melebihi kemudaratan.
“Pandangan kita ada kebaikan vaksin AstraZeneca bila guna kepada kumpulan-kumpulan tertentu. (Sebab itu) kena banyakan calon vaksin kerana keperluan vaksin ada yang boleh serasi dengan bentuk-bentuk vaksin seperti ini,”katanya lagi.-K! ONLINE


Pelikuidasi digesa selesaikan masalah teknikal pangsapuri
Oleh ABDUL RAZAK IDRIS

24 April 2021, 4:12 pm
SHAH ALAM – Pelikuidasi yang dilantik pihak berkuasa perumahan perlu segera menyelesaikan masalah teknikal membelenggui projek Pangsapuri Rimau Indah Fasa 4 yang terbengkalai sejak 19 tahun lalu.
Masalah teknikal itu difahamkan adalah mengesan kesemua pembeli asal projek tersebut bagi mengaktifkan proses selanjutnya.
Pengerusi Jawatankuasa Perumahan, Kesejahteraan Bandar Dan Pembangunan Usahawan Selangor, Rodziah Ismail berkata, pihaknya juga mahu pelikuidasi mempunyai tempoh tertentu ditetapkan dalam menyelesaikan masalah teknikal itu.
“Kita telah pun berjumpa pihak pelikuidasi untuk mereka terima tawaran yang telah diajukan oleh pihak kita selain turut mempunyai perintah mahkamah.
“Pengesanan bekas-belas pembeli projek itu adalah tanggungjawab pihak pelikuidasi,” katanya kepada pemberita di sini.
Beliau berkata demikian mengulas aduan pembeli rumah Projek Perumahan Pangsapuri Rimau Indah Fasa 4 Bukit Rimau Seksyen 32 yang terbengkalai sejak lebih 19 tahun lalu.

Kosmo! 8 November lalu melaporkan seramai 355 pembeli perumahan Pangsapuri Rimau Indah Fasa 4 di Bukit Rimau yang terbengkalai sejak tahun 2001 mendapat sinar baharu apabila status berhubung projek itu akan diketahui pada 16 Disember lalu. -K! ONLINE


2,717 kes, Selangor rekod tertinggi
Oleh SITI A'ISYAH SUKAIMI

24 April 2021, 4:41 pm
PUTRAJAYA – Sebanyak 2,717 kes baharu dilaporkan hari ini menjadikan jumlah kes positif Covid-19 sebanyak 390,252 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor mencatatkan kes tertinggi sebanyak 768 kes, diikuti oleh Sarawak sebanyak 570 kes dan Kelantan sebanyak 518 kes.
“Seterusnya, Kuala Lumpur (240 kes), Pulau Pinang (134 kes), Sabah (132 kes), Johor (126 kes), Perak (54 kes), Terengganu (50 kes), Kedah (34 kes), Melaka (30 kes), Negeri Sembilan (27 kes) dan Pahang (22 kes).
“Putrajaya pula melaporkan 11 kes baharu manakala, Perlis dengan satu kes,” katanya pada ciapan Twitter beliau di sini hari ini.
Ujarnya, Labuan pula tidak merekodkan kes baharu hari ini. -K! ONLINE


Keluarga harap tiga mangsa bot karam selamat
Oleh ROSLIZA MOHAMED

24 April 2021, 4:05 pm
KOTA BHARU – Keluarga kepada tiga mangsa yang terlibat dalam kejadian bot karam ketika mencandat sotong di perairan Kuala Besar semalam mengharapkan semua mangsa ditemui dalam keadaan selamat.
Isteri kepada Mat Harun Mohd. Nor,55, iaitu Mek Esah Husin, 56, berkata, suaminya keluar rumah pada pukul 3 petang sempat membawa muruku dan nasi bungkus yang dibeli di kedai berhampiran rumah sebagai bekal untuk berbuka puasa.
Katanya, sebelum ini, suaminya sering turun ke laut dan membawa pulang sotong yang banyak untuk dijual kepada peraih.
“Saya menunggu di jeti ini sejak pukul 7 pagi tadi dan masih berharap tiada kejadian buruk menimpa suami,” katanya ketika ditemui pemberita di jeti Lembaga Kemajuan Ikan Malaysia (LKIM) di sini hari ini.
Isteri kepada seorang lagi Mat mangsa, Awang, 54, iaitu Che Rohani Majid, 49, berkata dia hanya mengetahui kejadian itu selepas dimaklumkan ahli keluarga pukul 7 pagi ini.
“Saya yang tinggal di Tunjong di sini terus bergegas bersama seorang anak ke jeti ini. Sehingga kini, masih tiada sebarang maklumat terkini berhubung kejadian itu.

“Ini adalah kali kedua suami saya keluar ke laut bersama rakannya. Sebelum ini, dia ada memaklumkan untuk menjual bot yang dinaikinya itu. Saya tidak pernah menghalang kerana tahu hobinya mencandat sotong,” katanya.
Sementara itu, ibu kepada kepada Zulshahmin Danial Zulazman, 26, Suzi Mustapa berkata, anak kedua daripada dua beradik itu bekerja dengan Mat sebagai pemasang siling kapur.
Katanya, dia mengikut majikannya itu turun ke laut untuk mencandat sotong dan berharap ketiga-tiga mangsa ditemui dalam keadaan selamat. -K! ONLINE


Netizen kecam Adly sokong Fahmi Reza
Oleh LUQMAN RIDHWAN MOHAMED NOR

24 April 2021, 3:59 pm
PETALING JAYA – Tindakan bekas Ketua Menteri Melaka, Adly Zahari mempertahankan kartunis Fahmi Reza yang ditahan pihak berkuasa dikecam pengguna media sosial.
Rata-rata mereka berpendapat Fahmi yang menghina institusi kesultanan tidak wajar dibela terutamanya oleh seorang bekas ketua menteri.
Menurut pengguna Facebook bernama Mohd Zikri, Adly tidak seharusnya bersuara tentang isu berkenaan kerana terdapat banyak lagi masalah yang boleh diketengahkannya.
“Dah terang mamat ini melanggar batas kita sebagai rakyat Malaysia. Sebelum ini tiada pun polis tangkap apabila dia nak berkarya mengenai orang politik.
“Kita bukan orang Eropah,” tulisnya di ruang komen hantaran Ahli Dewan Undangan Negeri (ADUN) Bukit Katil tersebut.
Menurut Charlsen Ming pula: “Hello?! Solid apa??! Kalau yang lain saya tak pasti tapi Agong dan pemaisuri kita ini sangat baik dan mesra rakyat, tidak wajar dimalukan ataupun dicemari.

“Oleh itu saya pilih sokong ‘Daulat Tuanku’. Demokrasi itu ada batasan, dalam Rukunegara kita, Kesetiaan Kepada Raja dan Negara adalah di tempat atas. Ini adalah maruah negara kita YB,” katanya.
Bagi Lazim Muhsin pula, tindakan melawan Permaisuri Agong tidak seharusnya disokong.
“Ni nak lawan Raja-raja Melayu. Fikir logik. Tak semua kita boleh sokong walaupun geng sendiri. Geng sendiri buat salah, tegurlah jangan pergi sokong pula,” katanya. – K! ONLINE


Shahidan hilang jawatan Pengerusi UMNO Perlis
Oleh LUQMAN RIDHWAN MOHAMED NOR

24 April 2021, 4:14 pm
PETALING JAYA – Jawatan Pengerusi Badan Perhubungan UMNO Negeri Perlis kini dipangku oleh Datuk Seri Azlan Man yang juga Menteri Besar Perlis.
Presiden UMNO, Datuk Seri Dr. Ahmad Zahid Hamidi berkata, Azlan mengambil alih jawatan tersebut daripada penyandang terdahulu Datuk Seri Shahidan Kassim.
“Pertukaran ini berkuat kuasa mulai hari ini. Dirakamkan ucapan jutaan terima kasih kepada Datuk Seri Shahidan Kassim sepanjang tempoh perkhidmatan beliau,” katanya. – K! ONLINE